text:
Gávugóðs úr Grunni Thorvalds Poulsen av Steinum 2016
Á almennari samkomu á Reinsarínum fríggjadagin 5. februar kl. 17 verður gávugóðs úr Grunni Thorvalds Poulsen av Steinum latið. Tað er Tórshavnar Musikkskúli, ið ger tilmæli til Grunnin um, hvussu gávugóðsið skal býtast, og skúlin skipar eisini fyri hátíðarhaldinum.
Trímannanevnd, umboðandi Tórshavnar Musikkskúla og musikkskúlarnar kring landið, hevur viðmælt útlutan av stuðlinum fyri 2016. Stuðulin verður latin í tveimum:
- Stuðul verður latin fyri nýskrivað verk, ið vísir á ymiskleikan, sum er í tónleikaundirvísing. Verkið tekur støði í næmingum á ymiskum stigi og umboðar fleiri tónleikasløg. Verkið verður skrivað til fjølbroytt úrval av ljóðførum, og í verkinum verður eisini víst á, hvussu tey virka og ljóða saman. Í tilgongdini at skriva verkið verður skipað fyri verkstovu fyri framkomnar næmingar, har greitt verður frá hugsanum og arbeiðshátti, ið liggja til grund.
- Heiðursgáva verður latin ungum tónleikara, sum vísir heilt serligar gávur. Viðkomandi hevur tónlistarliga høgt støði og er ávegis til framhaldandi lestur í tónleiki.
Samstarv við Tórshavnar Musikkskúla
Tann 13. februar 2015 varð avtala undirskrivað millum Tórshavnar Musikkskúla umboðandi musikkskúl-arnar í Føroyum og nevndina fyri Grunn Thorvalds Poulsen av Steinum um stuðul.
Endamálið við avtaluni er at fremja endamál grunsins, sum er ”at stuðla og eggja ungum fólki við listarligum hegni til útbúgving”.
Sambært avtaluni, ið er galdandi í trý ár (2015-2017), veitir grunnurin musikkskúlunum stuðul upp á 50.000 kr. um árið í trý ár – til samans 150.000 kr.
Nevndin fegnast um avtaluna við musikkskúlarnar: ”Við hesari avtalu leggja vit upp til eitt tætt samstarv við listafakliga umhvørvið um leistin fyri veitan av gávugóðsi úr grunninum. Í fyrsta trý ára skeiðinum er valt at fara í samstarv við musikkskúlan, og royndirnar frá fyrsta árinum eru góðar. Á henda hátt vilja vit virka fyri, at grundarlagið fyri stuðulsveitingini er fakliga væl grundað og at stuðulin kemur fleiri til gagns ”, sigur Sigurð í Jákupsstovu, formaður fyri grunnin.
Í avtaluni er staðfest, at peningurin verður nýttur á slíkan hátt, at musikkskúlarnir fáa høvi at veita ungum tónleikaúrmælingum serligar umstøður at mennast innan sína listagrein til gagns fyrst og fremst fyri ungu listafólkini, men eisini fyri skipanina sum heild.
”Musikkskúlin er fegin um stuðulin úr Grunni Torvalds Poulsen av Steinum og vil virka fyri, at stuðulin kemur ungum gávuríkum listafólki til gagns. Áhugin fyri tónleiki í Føroyum er stórur, og fleiri ungir tónleikarar eru ávegis til framhaldandi lestur. Vit vóna, at stuðulin latin fyri 2016 fer at gera mun fyri ein breiðan hóp av ungum, evnaríkum tónleikarum og fyri einstøk tónlistafólk”, sigur Andrea Heindriksdóttir, stjóri á Tórshavnar Musikkskúla.
Um Grunnin
Thorvald Poulsen (føddur 8. februar 1912) var garðyrkismaður – gartnari – í Havn og hevði vakstrarhús og urtagarð sín, har sum R. C. Effersøes gøta og gøtan Egholmstrøð møtast. Hann átti eisini traðirnar, har SMS og meginparturin av R. C. Effersøes gøtu eru í dag. Alt hetta økið seldi hann og setti peningin á bók í Føroya Sparikassa, har hann stóð og rentaði, til Thorvald doyði. Torvald hevði áhuga fyri máli og list, og hann stovnaði grunnin til tess at stuðla ungum fólkum við listarligum evnum at nema sær útbúgving.
Limirnir í nevndini eru sambært viðtøkunum fyri grunnin rektarin á Fróðskaparsetri Føroya, formaðurin í Listasambandi Føroya og formaðurin í Føroya Lærarafelag.
Thorvald ynskti, at grunnurin skuldi handa gávur sínar á føðingardegi hansara tann 8. februar.
Gávugóðsið varð fyrstu ferð latið í 2001, og síðani hava 19 listafólk og ein stovnur fingið tillutað til samans 935.000 krónur úr grunninum.
Skráin fyri hátíðarhaldið fríggjadagin 5. februar kl. 17 á Reinsarínum:
Kl. 17.00 Vælkomin
kl. 17.10 Tónleikur
kl. 17.15 Handan av gávugóðsi
kl. 17.30 Røða
kl. 17.40 Tónleikur
kl. 17.45 Liðugt
Yvirlit yvir tey, ið hava fingið gávugóðs grunsins
Avtala um stuðul frá Grunni Thorvalds Poulsen av Steinum
Viðtøkur fyri Grunn Thorvalds Poulsen av Steinum
Tórshavnar Musikkskúli & Grunnur Thorvalds Poulsens av Steinum - Eftirmeting - árið 2015
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


c: text/html

text:
Niels Petersen
09.01.2017 - 21:38
Ítróttur > Ítróttur > Flogbóltur
Spennandi flogbóltsdystur var í høllini á Giljanesi í kvøld. Oddaliðið, Dráttur tók móti Fleyr, sum undan dystinum lá á fimta plássi. Munurin sum er á stigatalvuni sást tó ikki eins væl á spælinum. Dysturin var bæði tættur og spennandi.
Serliga fjórða settið var spennandi, har fyrst Dráttur legði seg framum heili 7-0, og so vant Fleyr seg í gongd, og spældi seg upp á javnt. síðani fylgdust liðini nakrar bóltar, fram til støðuna 24-24. So vann Fleyr ein góðan bólt, sum dansaði yvir eftir netkantinum eina løtu, og við einari sera væl plaseraðari servu frá Esther Rasmussen fekk Fleyr vunnið settið, og harvið javnað til 2-2 í settum.
Javnbrótarin, sum fimta sett verður nevnt, endaði við at Fleyr vann 09-15 og harvið hála tær seg upp á 11 stig, sama stigatal sum Mjølnir á fjórða plássi.
Hetta var sjeyndi dysturin hjá Drátti hetta kappingarárið, og ikki fyrr enn í kvøld føldu tær beiska smakin av ósigri. Hetta er tó gott fyri spenningin í kappingini, og tað bara økir um áhugan fyri ítróttinum.
Úrslit:
Dráttur - Fleyr 2-3 (09-25), (25-21), (25-20), (24-26), (09-15)
Støðan í deildini er henda:
1. Dráttur 18 stig fyri 7 dystir
2. KÍF 17 stig fyri 7 dystir
3. TB 14 stig fyri 7 dystir
4. Mjølnir 11 stig fyri 7 dystir
5. Fleyr 11 stig fyri 7 dystir
6. SÍ 7 stig fyri 7 dystir
7. ÍF 4 stig fyri 7 dystir
8. Ternan 3 stig fyri 7 dystir

robotstxt: allowed

filter: keep


text:
Orð: Hans Andrias Djurhuus
Lag: Hans Jacob Højgaard
1. Hon stóð har við rokkin og spann,
gav út og vant uppá snældu;
og meðan hon villarnar taldi,
hon ynskti sær mann.
Tey skuldu nú hava bæði hestar og kýr,
í stovuni sofu, í køki komfýr…
Á ja, ja, mín sann.
2. »Tað góða, eg ynskja mær kann,
av búnyttum vøkrum og sterkum,
av kjólum og blusum og serkum,
alt gevur mær hann.
Og lívið skal verða so lystiligt, ja!
Nei, eg orki ikki at hugsa um tað!«
á ja, ja, mín sann.
3. Á grúgvuni eldurin brann,
og bjart skygdi sólin í glugga,
sum vildi hon gentuna ugga,
sum ynskti sær mann.
Og murrandi kettan á bríkini sat,
hon hugsaði bara um frensar og mat.
Á ja, ja, mín sann.
4. Og hønan, á gólvinum gekk,
og hanin, sum sat har á bita,
tey bæði, tey hildu seg vita,
at biðil hon fekk.
Tey áttu jú eisini kærleikans trá,
tó korn var tað fremsta, í huganum lá,
og eggini smá.
5. Og tíðin so líðandi rann.
Hanin og hønan og kettan,
tey ótu seg dagliga mettan –
hon fekk ongan mann.
Har kom væl av biðlum eitt vælbúgvið lið,
teir heilsaðu, smírdust – og gingu framvið.
Og hon stóð og spann.
6. Á grúgvuni eldurin brann;
tó ikki hon kendi sær hita,
so tungt mundi fótin hon flyta,
tí garðurin tann,
hon helt seg at fáa í gávu og skonk,
var vorðin til grúgvu – og byttubonk.
Á ja, ja, mín sann.


text:
Legendan kemur aftur á Vágsbø
Summar Festivalurin bjóðar nógvar spennandi konsertir í dag.
Sólin skínur oman og niðan í Klaksvík í dag, og nú er hol sett á tann longsta av teimum trimum festivaldøgunum. Framførslurnar eru byrjaðar og halda fram til kl 04.00 í nátt.
Høvuðsnavn í kvøld er Roger Hodgson úr Supertramp, sum eisini vitjaði festivalin fyri 12 árum síðani. Tann framførslan var av ymiksum orsøkum kanska minniligasta konset á Summar Festivalinum nakrantíð. Hesaferð hevur Hodgson bólk við sær og fer at spæla stóru hittini hjá Supertramp – eitt nú Breakfast In America, Logical Song og Give A Little Bit.
Fyrsta konsertin á Vágsbø í dag er gospelkonsert við fýra kendum føroyskum gospelsangarum – Fríðbjørg Jensen, Ólavur á Váli Olsen, Vanja Carlsen og Heine Lützen. Konsertin verður kl. 16.00.
Í kvøld verða eisini konsertir við eitt nú Aria, Hamradun, Tinganest, Kim Hansen, Guðmundur R, Ingibjørg Hansen og Páll Finnur Páll.


text:
Olvheðin og Ólavur á Summar Festival
Tveir evnaríkir sangarar spæla á Summar Festivalinum
Tveir av ungu og evnaríku sangarunum og sangskrivarunum í Føroyum verða við, tá ið Summar Festivalurin verður hildin í august. Olvheðin Jacobsen og Ólavur á Váli Olsen fara at hava konsertir á landsins størsta tónleikatiltaki.
Olvheðin Jacobsen hevur verið virkin innan kirkju og samkomur og hevur skrivað fleiri sangir, sum verða sungnir í samkomum. Hann hevur eisini spælt í øðrum samanhangum – eitt nú var hann við í teaturkonsertini Rósu Mariu, og hann sang kór hjá luttakara í íslendska Eurovision fyrr í ár. Olvheðin hevur seinastu tíðina gingið á tónleikaskúla í Reykjavík og skal nú fyri fyrstu ferð spæla sum solistur á Summar Festivalinum.
Ólavur á Váli Olsen hevur júst verið í USA og innspælt sína fyrstu útgávu. Hann er annars kendur sum frálíkur tulkari av kendum sangum og sangum hjá sær sjálvum. Ólavur spælir andaligar sangir, fosturlandssangir og kærleikssangir, og hann syngur bæði á føroyskum og enskum máli. Nú fyrsta útgávan, sum kallast ”Her og nú”, kemur út, er samdstundis greitt, at Ólavur á Váli Olsen fer at spæla á Summar Festivalinum í ár.
Summar Festivalurin verður hildin í døgunum frá 10. til 12. august.


text:
Tíðindi
5. januar 2018
Flestu okkara hava ivaleyst sæð upptøkur av ídnum skúlabørnum í menningarlondum, sum messa falditabellina, bókstavnir ella orð hart í kóri. Og kanska hava vit undrast um hesin gammeldags mátin at læra yvirhøvur virkar. Ella um tað gevur meining at tosa hart fyri seg sjálvan í strongdum løtum, tá tað er umráðandi at minnast okkurt avgerandi.
Nú vísir ein nýggj kanning, at tað er als ikki so býtt. At lesa tekst hart hjálpir at goyma orð í langtíðarminninum.
Tað er tann tvífalda gerðin, sum vit gera, tá vit lesa hart og hoyra okkum sjálv samstundis, ið ger allan munin, siga granskarar. Kanningin er almannakunngjørd í tíðarritinum Memory.
– Henda kanningin staðfestir, at involvering hevur stórar fyrimunir fyri, hvussu vit læra og minnast, sigur Colin M. MacLeod, professari við psykologiska instituttið við Waterloo University í Toronto, Kanada í einum tíðindaskrivi.
Tá ið vit lesa orð hart fyri okkum sjálvum, verður orðið týðiligari í langtíðarminninum, og verður lættari goymt har, greiðir hann frá. Júst hví tað er so, at vit minnast betur á henda hátt, eru granskararnir ikki so vísir í, men teir halda, at tað antin er tann motoriska kunningin vit fáa við at úttala orð, ella vissan um, at vit siga tað sjálv. Ella bæði tvey.
Í kanningini hava granskararnir kannað fýra læruhættir fyri skrivliga kunning á 95 luttakarar. Úrslitið vísir, at luttakararnir minnst mest, tá teir lósu orðini hart fyri sær sjálvum. Teir mintust minst, tá teir lósu innantanna.
Luttakararnir fingu 160 navnorð á 4 og 6 bókstavir, sum teir antin skulu lesa sjálvir, hoyra onkra lesa hart, hoyra upptøkur av, sum teir sjálvir høvdu lisið inn 2 vikur frammanundan ella lesa hart tá kanningin var. So vórðu teir bidnir um at minnast so nógv orð sum til ber. Úrslitið vísti, at luttakararnir mintust best orðini, sum teir høvdu lisið hart fyri sær sjálvum.
Henda kanningin vísir, at tað at brúka røddina meiri virkið í innlæringini er nakað nýtt og nakað sum bøtir um minnið, heldur MacLeod.
Eldri gransking hevur staðfest, at tað at lesa hart, bøtir um evnini at lesa. At lesa hart er tann týdningarmesti liðurin fyri børn og ung at læra at gerast góður lesari, vísti ein kanning frá 2000. Ein onnur kanning hevur víst, at tað eisini gagnar úttaluni og at lesa flótandi.
Les alla greinina á: https://forskning.no/pedagogiske-fag-skole-og-utdanning/2017/12/lese-hoyt-bedrer-hukommelsenhoytlesing-gjor-vi-husker
Mynd: Ólavur Frederiksen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tíðindi
21. september 2018
Tað er einki óvanligt í, at smábørn eta meiri enn tey orka og tørvar, tá ið tey eru kedd, órólig ella skelkað. Í eini nýggjari kanning hava granskarar fylgt 802 børnum, frá tí tey vóru 6 til 10 ára gomul fyri at finna útav, hví børn eta ov nógv, tá ið tey eru kensluliga skakað ella órólig.
– Vit hava filmað samspælið millum børn og foreldur, frá tí børnini vóru 6 ár. Evnini hjá foreldrum at seta mørk og skapa karmar heima vórðu mettir út frá grundarlagnum í samspælinum, greiðir Oda Bjørklund, granskari við NTNU.
Í kanningini eru granskararnir komnir fram til, at størri sannlíkindi eru fyri, at børn eta meiri enn tey orka ella tørvar, um heimið er merkt av, at foreldrini skelda nógv, um fáar rutinur og fá ella eingi mørk eru. Bjørklund sigur, at kanningin ikki gevur greitt boð uppá, hví tað er soleiðis, men hon sigur, at tað at eta meiri enn tær tørvar kemst av, at foreldrini hava ikki nóg greiðar karmar, tá ið talan er um máltíðirnar.
– Reglusemi og stukturur eru umráðandi fyri at fremja góðar matvanar hjá børnum; kanska hava tey lættari atgongd til mat og færri reglur heima, sigur hon.
Kanningin vísir eisini, at børn, sum hava eitt kenslusamt lyndi, ið eitt nú ger, at tað er ringt at ugga tey, eru í øktum vanda fyri at finna ugga í at eta.
– Summi børn hava verri við at handfara kenslur sum at vera kedd ella ill; tey kunnu hava ilt við at handfara negativar kenslur og eru verri at ugga enn onnur, sigur Bjørklund.
Fyri hesi børnini kann tað at eta vera ein háttur at kenna seg betur.
– Matur skapar positivar kenslur, og tað kann vera lætt at finna ugga í at eta. Tað kann eisini hugsast, at foreldur bjóða børnum sínum mat sum ugga, tí tey hava ilt við at ugga á annan hátt, sigur hon.
Bjørklund vísir á, at lyndið hjá børnum í stóran mun er viðføtt.
– Men kanningin vísir samstundis, at vaksa børn, sum eru trupul at ugga, upp í familjum, sum duga væl at samskifta, sum duga væl at loysa trupulleikar og avbjóðingar, og sum duga væl at vísa kenslur, eru tey ikki í størri vanda fyri ováti, sigur hon.
Í familjum, har hesi viðurskiftini ikki eru góð, er størri vandi fyri, at børnini eta ov nógv. At finna ugga í at eta kann elva til yvirvekt.
– Eldri kanningar hava víst, at børn, sum eta meiri enn tey orka, tí tey ikki duga at handfara negativar kenslur, kunnu gerast ov tung og eru í øktum vanda fyri at fáa etingarólag, sigur Bjørklund.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Um okkum
Kristin.fo byrjaði 1. november 2012 og er ein portalur við kristiligum innihaldi.
Portalurin Kristin.fo er ikki heftur at nøkrum felagsskapi, rørslu, kirkju ella samkomu, men er privat ogn.
"Tí at navn Harrans vil eg kunngerða; geva skulu tit Guði várum heiður." 5. Mós. 32, 3
Bøn og vón okkara er, at mong mega hoyra og trúgva, at: "so elskaði Guð heimin, at hann gav son sín, hin einborna, til tess at
ein og hvør, sum trýr á hann, ikki skal glatast, men hava ævigt lív." Jóh. 3:16.
Áargarður 15
520 Leirvík
Telefon: 597777
Konta: BankNordik: 6460-3785639
Norðoya Sparikassi: 9865-4166307
Teldupostur: aj@kristin.fo
Portalur: www.kristin.fo
Dáma og fylg okkum á Facebook
Fylg okkum á Twitter
Eigari og ábyrgd: Ásbjørn Jacobsen.
Hevur m.a. starvast ráðgevi hjá KFUM-skótunum og sum aðalskrivari hjá Heimamissiónini, Bláa Krossi og Bíbliufelagnum.
Hesum trúgva vit
Kristin.fo er ein portalur við kristiligum innihaldi og ynskja vit at bera kristilig tíðindi, boða gleðiskapin um vón og ævigt lív í Jesusi Kristi til føroya fólk.
Vit fylgja Jesusi, Bíblian er grundarlag, lærubók og vegleiðari okkara og vit tilbiðja hin tríeiniga Gud sum skapara himins og jarðar.
Við Jesusi Kristi eiga vit vón. Vit trúgva, at Hann er einasti vegur til frelsu, og tað er hægsta ynski okkara, at deila trúnna og vónina við onnur.
Kristin.fo skilar sær rætt til at vísa frá sær greinar o.a., sum ikki samsvara við sjónarmið og krøv hjá Kristin.fo, ella sum ikki lúka tær treytir vit hava fyri portalin.
Við ynskjum um Guds ríku signing!
www.kristin.fo
Stuðla kristin.fo. Les meira her...


text:
Sverri Egholm
18.10.2017 - 13:51
Tíðindi > Samfelag & Politikkur > Landspolitikkur
Arbeitt verður við øðrum møguleikum,. at útvega økinum norðanfyri tunlarnar meira streymorku, enn at grava streymkaðalar niður í tunlarnar og harvið verða noyddur at stongja tunlarnar norð um Fjall um næturnar.
Tað segði Henrik Old, landsstýrismaður, í tinginum í morgun eftir ein munligan fyrispurning frá Óluvu Klettskarð, tingkvinnu fyri Tjóðveldi.
- Ein kann gleðast yvir, at tað er vinnan sum manglar streym, tí tað er sera positivt, at vinnan er so mikið aktiv, at hon manglar streym, segði Henrik Old.
- Vit eru í gongd við kanna hvørja aðra loysn man kann finna. At stongja tunlarnar ein stóran part av náttini er tann ringasta av teimum ringastu loysnum. Tað skal eingin ivi vera um tað, og tað royna vit at umganga, um tað uppá nakran máta kann lata seg gera, segði landsstýrismaðurin.
Arbeiðið at leggja kaðal gjøgnum tunlarnar skuldi annars byrja nú hálvan oktober, men rættiliga stór ónøgd hevur verið um hetta. Eisini eru undirskriftir savnaðar og handaðar Henriki Old.


text:
30. apríl 2018
Kæru náðisystkin.
Takk fyri tað stóra trúfesti, sum tit vísa í verkinum í Zarepta.
Nú nærkast tíðin tá familju- og summarlegurnar byrja, og er tað okkum ein stór gleði at kunna skriva og geva tykkum høvi til at lata vørur til arbeiðið í Zarepta í enn eitt summar.
Vit takka Gudi fyri tykkum øll, sum nú í mong ár hava verið við í hesi týdningarmiklu tænastu við at senda bakivørur og aðrar vørur til legurnar.
Í sambandi við familjulegurnar letur hvørt øki vøru til eina familjulegu í part.
Soleiðis verður koyrt út til samkomurnar eftir vøru:
Familjulegurnar:
Koyrt verður niðanfyri nevndu dagar til hesar samkomur, har vøran skal verða innlatin í seinasta lagi kl. 14:00:
Fyri okkum hevur tað stóran týdning, at bilurin kemur út til so nógvar av samkomunum, sum tilber. Tó letur hetta seg ikki gera í øllum førum, og í onkrum førum eru avtalur gjørdar um at hava felags móttøkustað fyri nakrar samkomur. Um so er, at onkur samkoma ynskir hetta broytt, so eru tit vælkomin at seta tykkum í samband við okkum, so vit kunnu gera tær broytingar, sum ynski er um, og sum lata seg gera.
Eftir hetta byrjar tann regluliga koyringin eftir vørum til summarlegurnar, og tá verður farið aftur til at koyra týsdagar norðureftir, mikudagar suðureftir og ávísar hósdagar til Suðuroyar. Byrjað verður mikudagin 27. juni og endað týsdagin 7. august.
Vit eru takksom, um tit kunnu skipa soleiðis fyri, at onkur átekur sær at minna á, hvørja ferð, bilurin kemur. Eisini ber til at margfalda brævið, so tey, ið hava áhuga, kunnu fáa eitt eintak.
Tey, sum ynskja at vera við í hesum verki, men eru á staði, har vøra ikki verður avheintað, eru vælkomin at seta seg í samband við okkum, so skipað kann verða fyri flutningi.
Ynskir onkur at lata pening í staðin fyri mat, ber til at flyta peningin inn á konto hjá Zarepta í Bank Nordik: 6460 1566662 og viðmerkja ”til køkin”.
Er okkurt at spyrja um, eru tit vælkomin at ringja til Zarepta á tlf. 332140 ella til onkran av okkum.
Vegna ZAREPTA
Vinarliga,
Jens Bech, Miriam Rasmussen, Jákup N. Olsen og Maria á Lakjuni Simonsen


text:
Orð: Th. L. Mortensen
Lag: Ókendur
Týtt leysliga: Steintór Rasmussen
8 børn á súkklu sólin skein um dal og heyg
Ein koyrdi alt ov skjótt so vóru sjey
Tað vóru 1, tað vóru 2, tað vóru 3, tað vóru 4, sum fóru súkklutúr
Tað vóru 5, tað vóru 6, tað vóru 7, tað vóru 8, sum fóru súkklutúr
7 børn á súkklu ein manglaði refleks
bussurin ei barnið sá so vóru seks
6 børn á súkklu – ein fór høvuðsvegin inn
beint fyri kranabil so vóru fimm
Tað vóru 1…
5 børn á súkklu – ein gloymdi heilt at stýra
súkklan fór av breytini so vóru fýra
4 børn á súkklu vildu síggja hendan bý
ein hugdi ikki fram so vóru trý
Tað vóru 1…
3 børn á súkklu koyrdu uppum dal og heyg
tann eini misti bremsurnar so vóru tvey
2 børn á súkklu skulu brúka síni bein
tann eini hekk seg í ein bil, so nú var bert ein
Tað vóru 1, tað vóru…
1 barn á súkklu kom í góðum standi heim
8 børn á súkklu og við skili koyrdi ein


text:
Tað eru tað fleiri kvinnur og menn, í okkara landi eins væl og aðrastaðni, ið fara ígjøgnum svárar líðingar, orsaka av fosturtøku. Hetta eru menniskju, ið kanska eru í okkara familju, okkara vinir, onkur sum kemur í okkara kirkju ella samkomu, ella er viðkomandi møguliga í okkara felagsskapi á onkran hátt. Hesar kvinnur og menn vita ofta als ikki, hvussu ella hvar tey kunnu leita sær hjálp fyri hesa líðing. Kanska óttast tey fyri, at tosa við nakran um fosturtøkuna. Somuleiðis kann tað tykjast trupult hjá familju,vinum og enntá serkønum, at hjálpa teimum.
Rachel´sVineyard tænastan er ein altjóða felagsskapur, ið er settur á stovn av Dr. Theresa Burke, við tí endamálið, atbjóða grøðing, frið og vón til allar kvinnur og menn, ið líða og syrgja eftir eina fosturtøku. Rachel´s Vineyard (Jeremias 31:15) gevur upplýsing um trauma eftir eina fosturtøku og bjóðar eitt vikuskiftis ”retreat”, har ein dagsskrá verður sett og har hesi menniskjuni kunnu vera í einum tryggum umhvørvið, har tey kenna seg stuðlaði, ikki-fordømd og merkja, at alt tað sum fer fram er í trúnaði.
Í oktobur 2010 bjóðaði Føroyar Pro Vita (fyri lív) Bernadette Goulding, ið er samskipari av Rachel´s Vineyard í Írlandi, til Føroyar at tosa um trauma eftir eina fosturtøku. Hon tosaði á fleiri almennum støðum. Bernadette sjálv fekk gjørt eina fosturtøku, tá hon var nítjan ára gomul. Seinni í hennara lívi, kom hon at uppliva grøðing ígjøgnum Rachel´s Vineyard tænastuna. Síðan hetta, hevur hon leitt yvir 80 RV vikuskiftir í Írlandi, Englandi,Malta, Føroyum, Poland, Ungarn, Libanon og Korea.
Tað fyrsta Rachel´s Vineyard vikuskiftið her í Føroyum varð hildið í oktobur 2012. Tað næsta var í Januar 2014; í Marts 2014 var eitt og eitt annað er ásett at verða í September 2014. Kostnaðurin fyri luttakararnir er settur so lágt sum nú eina ferð gjørligt, soleiðis at væntandi peningur ikki skal seta nakran aftur, ella forða fyri at ein kann uppliva grøðing. Tað gávumildni ið Pro Vita hevur víst við at stuðla hesum arbeiði, hevur hjálpt til, við at fáa hetta ”retreat” til ein veruleika.
Heimasíðan hjá Rachel´s Vineyard Føroyar, varð víst á Facebook í február 2013. Hendan vísir á vitan, upptøkur og bøkur ið verða til ráddar at lesa í hesum sambandi. Eisini verður víst á, hvar ella hvønn ein kann seta seg í samband við her í Føroyum, Írlandi, Englandi.
Maria Forrestal og Hilda Viderø eru skrásett umboð fyri Rachel´s Vineyard Føroyar. Tær báðar leiða “retreat” toymið og hava greitt frá í Lindini og Iktus ið eru kristiligar sendistøðirí Føroyum, um sorg og grøðing eftir eina fosturtøku og eisini um Rachel´s Vineyard. Eisini hava tær ferðast runt og greitt frá, á ymiskum støðum her á landi.
Tú verður hervið boðin, at vísa tín stuðul fyri Rachel´sVineyard Føroyar:
- Sig kvinnum og monnum frá, um líðing ið kemur eftir eina fosturtøku og um Rachel´s Vineyard Føroyar
- Ger vitanina um Rachel´s Vineyard Føroyar sjónliga: lat kort við upplýsingum liggja í tykkara bygningi, bjóða Mariu ella Hildu at koma og tosa um grøðingina aftaná fosturtøku
- Set tær fyri, at minnast til at biðja fyri hesum líðandi kvinnum og monnum
- Gev javnan eina fíggjarliga gávu, fyri at stuðla okkara arbeiði
Tað hevði glett okkum, um tú á onkran hátt, í hesum umráðandi grøðingar arbeiðinum, kanst hava ein virknan leiklut.
Bestu ynskir,
Maria Forrestal og Hilda Viderø
apríl 2014
www.facebook.com/RachelsVineyardForoyar
Retræte for abortramte kvinder og mænd – af Kathrine Krogh Hoffman
Udfordringen – 01-10-2015
http://udfordringen.dk/2015/10/retraete-for-abortramte-kvinder-og-maend/


text:
Fá dansistøð munnu hava lagt pall til Showmenn so ofta, sum REX hevur. Tí verður tað ivaleyst við sorgblídni, at Føroya besti dansibólkur fer á pall í dansistaðnum allar seinastu ferð.
Tað hevur longu verið greitt í eina tíð, at Showmenn í summar gevast við at spæla, og nú nærkast endin. Hetta vikuskiftið fer bólkurin á pall í REX. Teir spæla bæði fríggjakvøldið og leygarkvøldið. Leygarkvøldið verður gjørt eitt sindur serligt burturúr og REX bjóðar sjampanju til gestirnar.
Grein eg skrivaði fyrstu ferð, at Showmenn spældu sína allar seinastu konsert fyri seks árum síðan í mai 2007
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Torbjørn Jacobsen, borgarstjóri, á 60-ára gallaveitsluni hjá NSÍ 4. november 2017:
NSÍ er ikki ein stovnur. NSÍ er eitt skipað høpi. Kortini livir felagið, og onnur ítróttarfeløg, í einum samfelag saman við skipaðum kommunalum trivnaðarstovnum. Hesi, ítróttar-feløgini, eru ódýrastu sosialu “stovnarnir”, ið til eru. Tori als ikki at hugsa tankan, um hesi ítróttarsamtøkini ikki vóru í kommununi - 11 í tali, alternativt, at kommunali myndugleikin skuldi stovnað, skipað og røkt tey. Lagghalla trýstið á javnvágina ímillum debet og kredit hevði verið so stórt, at felagsskapurin hjá okkum øllum, kommunan, hoknaði undir hesum. Tørvurin hjá fólki á tilboðnum, í eini vaksandi frítíð, verður ambætaður av eldsálum, strugglarum og hugaðum fólki, sum ókeypis seta ein part av síni orku í veð fyri felagsskapin.
Soleiðis verður eitt samfelag evnað til. Tað grør úr svørðinum, - og ikki úr norðastu kjallaraskrivstovuni í Ráðhúsinum inni í Heiðunum. Vit, sum sita í 4-ára tíðaravmarkaðum starvi, tykkara vegna, royna sum frægast at metta hin naglafasta tørvin, við onkrum stuðulsískoyti til raksturin, men í heildarmyndini muna vit lítið. Onki. Var mentamálaráðharri, táið eg leikti við 4. deildarliðnum hjá Sigga, vit gjørdust føroyameistarar, men hann lat meg ikki fáa kjansin, sum hann plagdi taka til, fyrrenn hann var vísur í, at vit ikki kundu tapa. Kundi bara ugga meg við, at eg tá var 45 ára gamal, men har vóru fleiri sum vóru eldri, og fingu meiri spælitíð, eitt nú Poli, Ba og Ingolf, so ymiskar eru gávurnar nú einaferð býttar frá Skaparans hond. Seinri fann eg útav, at eg hevði fingið fleiri minuttir enn eg burdi, hetta komst av, at eg hevði lovað honum, at eg skuldi gjalda fyri lýsingina í bløðunum eftir kappingina, har ein mynd av føroyameistarunum takkaði Guði og hvørjum manni fyri kappingarárið.
Aldurin á einum felag sigur nakað um samfelagið, felagið hevur sítt jørðildi í. Nú er hetta triðji størsti býur í landinum, hinvegin síggja vit, at feløgini í bygdum og býum sum Tórshavn, Klaksvík, Tvøroyri, Vági og í Miðvági eru væl eldri. Tær konsentratiónirnar eru tað eldri. Lutfalsliga ungi aldurin á føðingardagsbarninum sigur nógv um gongdina og menningina í búsetingarmynstrinum í økinum, sum vit liva og virka í í gerandisdegnum.
Felagið grør upp úr eini blómingartíð. Stórir skúlar verða bygdir, býarætlan verður løgd, havnarlagið fær alt størri týdning, skipini taka til í tali og vavi, flakavirkið letur upp og sildatunnurnar standa framvegis rankaðar upp á sandinum á havnarlagnum. Losjan Skjøldur og Glyvra Bio virka í øllum góðum – alt hetta ger, at økið dregur fólk til sín. Á sama hátt sum Tvøroyri og seinri Klakksvíkin høvdu verið stóru tilflytingarøkini – nýbyggjarastaðirnir - gjørdist eystursíðan á Skálafjørðinum nú magnetin, sum fólk úr øllum landinum ynsktu at flyta til, fyri at smíða sær eina bjarta framtíð.
Tað mest spennandi við nýbyggjaraøkjum er, at so nógvir kulturar smelta saman, og úr tí spyrst sum oftast nakað gott og hugkveikjandi. Tesa og antitesa verður syntesa.
Umstøðurnar hava spakuliga lagað seg soleiðis, at tað helst hevur verið ein spurningur um tíð, áðrenn tað brast fyri nevi hjá einum ítróttarfelag í bygdunum herumleiðir. Kortini skal onkur eldsál, ella í hesum førinum fleiri, festa í fjúsið. Og eldur kom úr eimi.
Tað hendi hin 24. mars fyri 60 árum síðani. Ein ungur bakari og kondittari av Tvøroyri var farin til verka í baksturvinnuni hjá Antoni á Bakarínum, og um somu tíð er ein tilkomin unglingi av Toftum farin í snikkaralæru hjá Jakku á Verkstaðnum, sum tá helt til í gamla snikkaravirkinum hjá Niels Paula í Heimistovu, dygst sunnanfyri Gjónna á Glyvrum, har sum Gretha Lava Olsen nú býr. Hetta var hin kendi verkfrøðingurin Niklas Foldbo, sum nú saman við øðrum er heiðurslimur í felagnum.
Niklas gekk hesi árini til døgverða hjá Johonnu, systir síni. Hon var gift kendu býarmyndini Karl Jóhan, av Kinn í Lamba. Vit, á mínum aldri, minnast hesa státiligu sjónina, táið kommunuskrivarin Karl Jóhan undir føroyskari reyðhúgvu, so rankur, fór gangandi ígjøgnum býin við postinum undir arminum ella í øðrum ørindum. Lagnan vildi tað soleiðis, at núverandi Ráðhúsið, hjá Runavíkar kommunu, onkursvegna gjørdist bráðpannan, har kveikt var í hetta felag, sum fyrst bar heitið Tjaldur og síðani NSÍ.
Tvørádrongurin Ib Hauritz bakaði í sama húsi, har sum Niklas hvønn dag loysti sær svongdina um døgverðamálið. Ìtróttaráhugaðir tóku teir stigið, og skjótt legðist til. Í fyrstu nevndini sótu Jóhanna á Bakka, Jastrid á Roykheyggi og teir báðir fyrrnevndu. Niklas sigur, at Ib legði ikki í at vera formaður, hann ynskti at akker felagsins skuldu liggja á staðbundnari botni, og tí gjørdist Niklas fyrsti formaður felagsins.
Síðani er nógv vatn runnið í ánna. Felagið var ein ítróttarlig paraplyorganisatión, sum í fyrstani tók sær av øllum ítróttargreinum. Nakað seinri, táið nakrir av bestu fimleikarunum í landinum fluttu inn í økið, sum lærarar við Glyvra skúla, varð fimleikurin loystur frá. Har var so væl fyriskipað og jarðfest, at STØKK í dag er ein óvanliga týdningarmikil og vælvirkandi funktión, sum fevnir langt út um eingjargarðarnar hjá okkum. Og ídag stendur ein av stovnarum felagsins undir børu, Jóhann Kjeld, og vit minnast hann við virðing og takksemi. Ein óvanliga væl gávaður maður á fleiri mótum.
Sum flestu feløg í landinum hevur NSÍ virkað í skiftandi konjunkturum. Hetta hevur havt við sær, at kappróðurin og hondbólturin vóru krøkt úr felagnum fyri nøkrum árum síðani, og ídag er felagið eitt fótbóltsfelag burturav - ímillum tey fremstu í landinum. Onki kemur av ongum, og hetta kemur als ikki av ongum. Her hava nógvar eldsálir lagt eitt ótal av tímum í nevndararbeiði, venjingar, sum foreldur, sum flutningsfólk, sum fjepparar o.s.fr. Hetta sæst aftur í rekruteringini soleðis, at NSÍ man vera tað “etniskt” reinasta felagið í landinum, táið tað snýr seg um leikarar. Og tað eigur felagið at halda fast um. Ein skilagóð kós.
Fótbóltur er vorðin edilingasporturin hjá øllum heiminum. Sjálvt gamlir og trivaligir menn, sum eg, fáast við at spæla fótbólt, í mínum føri innandura. Tað er líka stuttligt hvørja ferð, og vinnarainstinktið er ikki viknað, hóast ferðin er minkað. Men hvat er hetta í grundini fyri eitt spæl?
Fótbóltur er so mangt. Kanska er hann fyrst og fremst eitt slag av sjónleiki, har stórar persónsmenskur og lið í ógloymandi dystum fara ígjøgnum stór menniskjanslig drama. Fótbóltur er eitt kontrollerað eksperimentarium, har tú sært samanstoytin ímillum vilja og tilvild, ímillum individ og kollektiv, ímillum skilagóðar ætlanir og ringasta fusk. Tað er ikki so nógv øðrvísi enn at hyggja at einum filmi, kanska er fótbólturin minni kontrolleraður enn kykmyndin, - tí er venjarin, sum skal liggja á takinum stútt og støðugt, so avgerandi. Hann skal kollektivisera og sambræða uppvøksturin, ræðsluna, hatrið, trauma´ini og sosiala útgangsstøði hjá hvørjum einstøkum í eina vinnandi heild.
Leikararnir eru partar í einum stríði, sum snýr seg um heiður, stíl, professionalismu og nú eisini pening. Fjeppararnir, strongdir av harðari arbeiðsviku, standa framvið vøllinum og sita á lektarunum og blása tungar gerandistankar úr heysunum. Hetta er sum at syngja í kóri, øll hava sama og bara eitt fokus. Bóltin, leikarasnildi og úrslitið. Og tað besta við fótbóltinum er savningarmegin, sum í 90 minuttir megnar at fáa blikkenslagaran, útróðrarmannin og milliarderin at standa undir liðini á hvørjum øðrum, har teir í samróðri hugsavna seg um eitt og tað sama, og rópa og geyla alt eftir hvussu tað vignast á vøllinum, uttan yvirhøvur at taka atlit til tað, sum hesir annars fáast við í gerandisdegnum. Eitt slag av tíðarmáldum katharsis.
Tað ber ikki til at yvirmeta týdningin av einum vælvirkandi ítróttarfelag í eini kommunu, og tíbetur eiga vit fleiri av teimum. Men í ár er tað hin gamla daman í býnum sum fyllir runt. 60 ár. NSÍ hevur havt ein kolossalan týdning. Fyri børn, unglingar, og vaksin. Eisini fyri okkum sum upplivdu ta stóru gleði á gamalsaldrinum, at gerast føroyameistarar við 4. deildarliðnum hjá Sigga hjá Ning. Savningar- og samleikamegina í hesum skilir ein bert, um man hugsar um hvør støðan hevði verið, um felagið brádliga ein dagin slóknaði med alla.
Fótbólturin er so ungur í økinum, at eg var longu farin av bygdini í skúla- og arbeiðsørindum, táið hann veruliga tók seg upp, tí fekk eg nakað av hondbóltinum á plenuni omanfyri Glyvra skúla við, og so eitt seinri og styttri fótbóltsskeið, eftir at búkurin var ovmikið prúðkaður, knøðini viknað og bara eitt gervi var eftir á motorinum – 1. gear.
Harfyri er áhugin ikki viknaður. Í Vespuni spáddi eg einaferð fyrr í ár, at greipan var ein møguleiki í 2017. Vit fingu helmingin av henni, og tað var ein óvanliga góður dagur. Betri enn teir flestu. Tað var snávað í FM-stríðnum í ár, og hetta fær meg at hugsa um eina av mongu ferðunum, vit lógu í dokkini í Grimsby. Táið ørindini í eingilska havnarbýnum vóru avgreidd, gjørdu vit sjóklárt og bíðaðu eftir flóðini. Fáar staðir rennur rákið stríðari enn har við eysturstrond Bretlands, Humber áin er onki undantak, og tað ræður um at vera rímiliga knappur í mun til sjóvarfallið, skal alt spæla væl av.
Loðsurin var stundisligur og kom umborð í ríkiliga góðari tíð. Eftir hevjanina í rætta vatnstøðu í slúsini, sigldu vit eystur ímóti stóru ljósboyuni, áður lá eitt vitaskip á knattstøðuni, ið liggur út fyri munnanum á ánni. Vit báðir spjallaðu saman um leyst og fast. Fittligur maður, og spurdur um hann ongantíð var komin í trupulleikar av máttmiklu natúrelementunum, sum flyta sjógvin um hesar leiðir, segði hann mær m.a. frá einu ferðini, hann var komin umborð á ein føroyskan línubát, sum hevði landað í Grimsby fyrra partin av sekstiárunum.
Tíðin var knøpp, og umsíðir fann hann skiparan liggjandi á bonkinum í bestikkrúminum. Í fullari mundering og keppinum á skrá. Passaligur var hann eisini, hevði fylt á nevið í ríkiligara lagi. Teir kendust, og loðsurin sigur við skiparan: “Nú skal tað ganga skjótt, ella røkka vit ikki flóðina.” Í tí skiparin leggur seg á hina liðuna letur í honum: “Mr. pilot, don´t worry, there will always be a tide again.” Tað kemur altíð ein flóð aftur, og á næstu flóðini stimaði ein avrúsaður skipari, við góðari hjálp frá loðsinum, út eftir Humber ánni ávegis til fiskiskap onkustaðni í norðurhøvum. Hesin var annars kendur sum rokskipari í Føroyum.
Tað kemur altíð ein flóð aftur. Soleiðis er tað eisini í fótbólti. Vónandi fara leikarar, venjarar, fyriskiparar og nevnd at fylgja rákinum neyvt í 2018 soleiðis, at man ikki liggur sjóvarfallið av sær, og tað merkir, at FM-heitið í EFFO-deildini kemur aftur til býin á øðrum sinni nakrantíð. Ein steypasigur er nú heldur ikki at forsmáa. Hjartaliga til lukku við teimum 60, og mátti byrurin verið felagnum blíður í allari óavmarkaðari framtíð.
Til lukku.


text:
• Nótir
• Trol
• Gørn
Hvar kann tað latast inn?
Privat: Á kommunalu endurnýtsluplássini.
Vinna: Eftir avtalu við IRF á tel. 414243.
Hvar fer tað? Til plast endurnýtslu uttanlands.
Um tú vilt vita meira:
Tá ið nótir, trol og gørn vera latin inn, skal tað vera uttan endar, flot, blýlínur, veirar o.t.
• Flot og kúlur úr PVC verða tyrvd.
• Lemmar og keta kunnu latast inn sum jarn og metal til endurnýtslu.
• Leys gummibobbens, rockhopparar og annað gummi verður brent.
Um tú hevur stórar nøgdir av einum og sama slagi av nótum, trolum ella gørnum, so eru góðir møguleikar fyri, at hetta letur seg endurvinna. Set teg í samband við okkum og hoyr nærri.
Vegleiðing til, hvussu nótir, trol og gørn skal skiljast
Myndirnar niðanfyri vísa, hvørji sløg av trolum v.m., sum vit taka ímóti til endurnýtslu.
Myndirnar niðanfyri vísa, hvat ikki kann endurnýtast. Ketir og jarn v.m. skal eisini latast til endurnýtslu, men ikki saman við trolum og tílíkum.


text:
Bakteriur framleiða bensin
Í oktoburblaðnum av altjóða høgtvirda náttúruvísindaliga tíðarritinum Nature er grein um evnaskiftisbroyttar smáverur, ið megna at framleiða brennievni til motorar
Fossil brennievni ikki burðardygg
Brennievni, sum framkomin samfeløg nýta dagliga, verða pumpað úr jarðarinnar oljukeldum og síðani viðgjørd á ymsan hátt. Vanlig dropadríving ella destillering verður vanliga fyrst framd. Hereftir kunnu fleiri ymiskar tilgongdir verða nýttar til at fáa brennievni við ynskiligum eginleikum. Talan kann verða um katalytiska reformering, katalytiska cracking, hydrocracking, alkylering og isomerisering. Hesar eru allar evnafrøðiligar tilgongdir, sum føra til eitt brennievni við ávísum eyðkennum og eginleikum. Men brenning av fossilum brennievnum í kraftverkum og motorum kann ikki halda fram í longdini her á jørð av fleiri orsøkum. Eitt er, at mongdin er avmarkað. Annað er, at carbondioxid-útlátið, ið stavar frá brenning af dieselolju og bensin hevur við sær eitt óstøðugt veðurlag. Ógvusligar ódnir við knúsandi megi gerast alt vanligari kring knøttin.
Bensin - ein blanding
Brennievni til bilar, bátar, skip og eitt nú kraftverk er ein blanding av hydrocarbonum, t.e. mýlum, sum eru einans gjørd av carbon og hydrogen. Talið av carbon-atomum er vanliga millum 4 og 12 fyri hvørt mýlið. Ofta verður henda blanding skrivað stutt sum C4-C12. Høvuðsevnini í bensini eru: isooctan, butan, 3-ethyltoluen og methyl-tert-butylether, sí mynd 5. Methyl-tert-butylether verður tilsett fyri at hækka octantalið til eitt hóskandi virði, t. d. 98. Harvið kemur motorurin at banka minni og ganga róligari og betri.
Ílegubroyttar smáverur
Seinnu árini hava minkandi nøgdir av tøkum fossilum orkutilfeingi, og harav høgir oljuprísir, sett ferð á umfatandi gransking av burðardyggum biobrennievni frá endurnýggjandi keldum, so sum smáverum ella mikroorganismum. Brennievnisframleiðandi smáverur er ein møguleiki, men higartil eru ongar mikroorganismur funnar, ið náttúrliga framleiða dieselolju ella bensin. Orsøkin er tann, at evnaskiftið í smáverum er skipað evnafrøðiliga soleiðis, at tær framleiða í høvuðsheitum langar fitisýrur og derivatir ella avleiddu teirra heldur enn alkanir. Arbeitt hevur verið við málinum, og fyri stuttum megnaðu teir báðir granskararnir Yong Jun Choi og Sang Yup Lee frá stovninum: Metabolic and Biomolecular Engineering National Research Laboratory, Department of Chemical and Biomolecular Engineering í Suðurkorea at ílegubroyta eitt Escherichia-coli-bakteriuslag soleiðis, at hesar smáverur fóru at framleiða lutfalsliga stuttar alkanir, fríar fitisýrur, fitisýruestarar og tilsvarandi alkohol (mynd 1). Yvirlit yvir lívevnafrøðiligu leiðina til framleiðslu av stuttum alkanum ella carbonhydridum er víst í mynd 2. Høvuðsenzymini eru víst í litum. Ílegurnar ella genini, sum eru sløkt, eru merkt við einum krossi. Á mynd 2 sæst eisini, hvussu sukurslagið glucosa verður umgjørt til stuttketaðar alkanir, fitisýruestarar og alkohol.
Bakteriur bjargingin
Tær ílegubroyttu ella genmodifiseraðu E. coli-bakteriurnar fingust at framleiða smáar nøgdir af C9 og C10, og tessvegna kunnu hesar smáverur vera nyttuligar og gagnligar fyrimyndarverur í framhaldandi menningini av mikroorganismum, ætlaðar til framleiðslu av alkanum til brennievni, fitisýrum og øðrum týdningarmiklum evnafrøðiligum evnum, nýtt í stór- og smáídnaðinum. Bakteriur hava vanliga eitt máttmikið og framkomið lívevnafrøðiligt evnisskifti, og tessvegna kunnu summar av hesum lívtøkniliga broyttu smáverum gerast hollastu tænarar mannarættarinnar í framleiðslu av burðardyggum brennievnum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Eirikur Lindenskov 13.10.2018 (23:02)
Bjargarar vænta fleiri deyð í orkan í Florida
Bjargingarfólk hava funnið fleiri hundrað av teimum fólkunum, sum vórðu saknað, eftir at ódnin Michael oyddi seg ígjøgnum útnyrðingspartin av Florida.
18 fólk eru deyð av ódnini. Myndugleikarnir rokna við, at talið av deyðum fer at vaksa.
Bjargingarlið hoyrdu grát og róp um hjálp, tá tey kannaðu ein kampingvogn, sum var kroystur í ódnini í Panama City.
Har vórðu fólkini bjargað. Tey høvdu verið gird í vogninum í tveir dagar, sigur Matthew Marchetti. Hann er ein av stovnarunum av CrowdSource Rescue, sum samskipar sjálvboðin bjagingarfólk í neyðstøðum.
Leitingin fer fram við at bjargingarlið við løgreglu og sløkkiliðsfólkum fara hurð til hurð og leita eftir bjargaðum.
Tey hava funnið fleiri enn 520 av teimum 2100 fólkunum, sum fráboðan er komin um, eru saknað, síðani ódnin rakti Mexico Beach mikudagin. Talan er um eina ta harðastu ódnina í amerikansku søguni.
– Vit rokna við, at talið fer at hækka í dag, sigur hann og leggur aftuar, at vónin er kyknað aftur, eftir at fleiri sjálvboðin hava meldað seg til um vikuskiftið.
So hvørt sum vegir verða ruddaðir til tess at lata bjargingarliðini sleppa framat, vætnast at deyðstølini hækka.
Tíðliga í morgun ljóðaðu boðini, at í minsta lagi 18 fólk vóru deyð í Florida, Georgia, North Carolina og Virginia.
Bjargingararbeiðið er trupult, tí streymurin er farin nógva staðni. Hundar verða brúktir og dronur til at leita eftir fólkum í leivdunum.
Í Callaway í Florida – ein serliga hart raktur býur – gera sjálvbodnir katolikkar hamburgarar til fólkið, og tað verður eisini býtt út vatn til fólkið.
– Eg eri heimleys, sigur 45 ára gamla Carla Covington, sum býr í økinum.
Hon vísir á, at tað kennist væl, at onkur er, sum stuðlar henni, men at tað eisini er hart.
– Eg eri von til at hjálpa fólki og ikki at biðja um hjálp, sigur Covington við skelvandi rødd.
Tropiska ódnin, sum í tveir dagar vaks seg upp í kategori fýra, legði heil grannaløg í oyði á vegnum.
/ritzau/Reuters
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bíblian setir sum krav til biskoppar:
Ein sum stjórnar væl sínum
egna húsi, havandi børn síni í
undirgivni við allari sómasemi;
( I. Tim. 3:4. FKJ ).
Bíblian setir sum krav til deknar:
Lat deknarnar vera ektamenninir
hjá einari ektakonu,
stjórnandi børnum sínum og
egnu húsum sínum væl.
( I. Tim 3:12. FKJ )
Bíblian kallar mannin (ikki konuna) forsyrgjaran:
Men um nakar skaffi ikki
fyri sínum egnu, og serstakliga
fyri teimum av sínum egna húsi,
hann hevur avnoktað trúnna, og
er verri enn ein vantrúgvandi.
( I. Tim 5:8. FKJ )
Altso er tað maðurin, sum stjórnar, tað er hann sum eigur at seta børnini upp á pláss, og tað er eisini hann, sum forsyrgir; (ikki so lítil uppgáva, ha?)
Hvat eigur konan so at gera? Tað sama kanska?
Nei, Guð hevur givið henni eina aðra uppgávu.
Bíblian lærir eldri og ungar konur at vera soleiðis:
Hinar aldraðu kvinnur líkaleiðis,
at tær veri í atferð sum sømir
heilagleika, ikki falskir ákærarar,
ikki givnar til nógvs víns, frálærarar
av góðum lutum;
At tær mega læra hinar ungu
kvinnur at vera edrúiligar, at
elska ektamenn sínar, at elska
børn síni,
At vera hóvligar, kýskar, passarar
við hús, góðar, lýdnar fyri
sínum egnu ektamonnum, at orð
Guðs verði ikki Guðs-spottað.
( Titus 2:3-5. FKJ )
Eg vil tessvegna at hinar
yngru kvinnur giftist, eigi børn,
leiði húsið; gevi einkið føri til
mótstandarans at tala háðisliga.
( I. Tim. 5:14. FKJ )
Altso eiga konur at vera haldarar við hús, at leiða húsið (dagligi reksturin), elska sínar egnu menn, elska síni egnu børn o.s.fr.
Rætta plássið hjá konuni og mammuni er altso HEIMA VIÐ HÚS!!
SPURNINGUR: Hvør situr við evstu ábyrgd í heiminum?
( Tveir líkastillaðar stjórar finnur tú ongastaðni!! )
Um tú ikki sært rætta svarið í komandi versinum, so er tað tí at tú ert blindaður av reyðum sokkum, tíðarandanum, barnaverndini, demokratia, javnaðarflokkinum, og dagsins oyrnakitlarum v.m.:
Men eg vildi havt tykkum
at vitað, at høvur hvørs mans er
Christus ; og høvur kvinnunnar
er maðurin; og høvur Christs er
Guð.
( I. Kor. 11:3. FKJ )
Er Christus títt høvur?
Well. Tú ert høvur konu tínar. Tak ábyrgd av tínum heimi!!
Á, hvat tað var gott at vaksa upp í 70’unum: pápin arbeiddi úti, mamma og omma vóru heima broderandi, seymandi, vaskandi klæðir, steikjandi døgverða, reiðandi upp, róligar, nøgdar, fittar, blíðmæltar, trúgvar, erligar, elskandi sín mann og síni børn. So kom pápin heim, gav seyðinum, gróv í bønum, ja, slangaði sær (í dag er tað forboðið). Pápi var pápi, og mamma var mamma. Har var ein greiður munur á. Og tey hoyrdu saman! Á, tað var óhugsandi, at tey skuldu farið hvør til sítt. Tað var simpulthen altso ikki til í barnasinninum. Á, hvat tað var gott og trygt at vaksa upp tá ið Føroyar vóru í ordan.
Kim Larsen stakkalin sang EIN góðan sang: “Det er godt at jeg blev født, før aborten den blev fri”. 30 ár seinni hevði verið passandi at sungið: “Det er godt jeg vokste op, før pædagogerne tog over”.
Stakkals børn, sum vaksa upp í dag. Meini tað er heilt ótrúliga forkastiliga óforskammað, tá mammur tveita síni børn á stovn, og yvirgeva heimið, fyri at “realisera seg sjálvar”, “søkja karieru”, “finna sín innara identitet”… meðan børnini uppliva seg “lost” á onkrum almennan stovni, har nakrir Guð-leysir danskt-skúlaðir pedda-goggar skulu uppala tey, og framleiða eitt ættarlið av hyperaktivum, ræðsluslignum, skríggjandi, stingandi, skerandi, sniffandi, frekum, óstýriligum, kærleikshungraðum, útmálaðum, hipphoppandi yoga íðkandi børnum, – fløt á gólvinum. Hvat er hetta fyri nakað?? Hvar bleiv mamma av? Og babba? Datt hann í grøvina, meðan hann gróv? Sovorið egoistiskt, pengagrískt, Guð-leyst pakk!!
Síðan konurnar vórðu tvingaðar út á arbeiðsmarknaðin fyri 30-40 árum síðan av hasum heltiknu banka mafiosunum, er familjan sundurskrødd og pettað sundur. Hetta sataniska tvætlið um líkarætt og kvinnur í politikki og Sjúrður Skaale møsnandi um at kvinnan er tað sterkara kynið; at eingin munur er á kynunum, hatta er alt samalt nakað lágt og myrkt tvætl við íblástri so beint úr helviti, og kemur at smyldra okkara samfelag sundur; ja, er longu væl á veg at gera tað. Tað er so eingin kvinna sterkari enn hesin maðurin, tað kann eg siga navnanum!!! Ongantíð áður sum nú hava vit brúk fyri ordiligum monnum við nossum, sum tora at siga hvar skápið skal standa. Minnist til, at skápið stóð í sama staði frá skapanar morgni inntil fyri einum 30-40 árum síðani, tá hasir marxistisku, darvinistisku jounalistarnir og studentaskúlalærararnir “in disguise” inndoktrineraðu eitt góðtrúgvið ættarlið, við lygnum av sjálvum lygnarans (djevulsins) munni um at kvinnan hevði tað so ringt, at hon var so kúgað, og mátti gerast til mann í staðin. Nei, ein kona sum hevur ein ordiligan, erligan, arbeiðssaman, trúgvan, gudiligan mann og sum kann vera heima og passar heimið og børnini hevur tað so nógv betri enn nøkur onnur kona í heiminum, trúgvið mær. Meðan alt skal skrúvast upp og upp og longri upp fíggjarliga, virkar tað sum vit hava tveitt tey sonnu virðini fullkomiliga fyri borð. Ætli mær so slett ikki at dansa við tykkum um handan innantóma gullkálvin hjá EIKBANK, sum í dag brakar og knakar!! Tá Harrin Jesus Christus verður kongur í Jerusalem í 1000 ára ríkinum, kemur hann at mylja handan gullkálvin og hetta heimssystemið so sundur, sum tit í dag so glaðbeint renna rundanum og tilbiðja.
Var vorðin eini 12 ára gamalur, tá eg fyrstu ferð hoyrdi um, at onkur skuldi skiljast; og tað var ræðuligt, óhoyrt, skakandi heilt niður í grundina, forkastiligt, egoistiskt, sataniskt. Eg bleiv kaldur um høvdið. Hjartað skalv og gav seg. Men líka óvanligt sum tað var tá, líka so vanligt er tað vorðið í dag. Beatlarnir og Elvis og allir hinir lortendarnir forheksaðu opinbart eisini Føroyingin. Stakkals teir á hinum stóra dómsdegnum!!. Vei vei!!.
Altso vita tit hvat,…tit hava slett ikki loyvi til at skiljast! Punktum.
Hoyri, at tað finnast gøtur í pub-infiseraðu Tórshavn, har meir enn annaðhvørt hús stendur hálv manntómt, tí har fer bara alt hvør til sítt. Eftir at hava verið drigin eftir nøsini til at giftast við eini typiskari slíkari horu, sum Føroyar í dag framleiða, í gudleysa Íslandi, sum var eins og at vera fýra ár í helviti, eru eygu míni víðopin fyri at síggja júst hvat hetta er, sum er við at henda í hesum elskaða landi okkara. Komin heimaftur í 2003 sá eg beinanvegin, at rákið í Føroyum er júst somu helvitisleiðina sum í Íslandi, alt hugsar dupult so nógv sum áður um pengar, alt svakt í lotto, partabrøvum, jeepum, gigantiskum húsum, nýggja fartelefon annaðhvørt ár, 50 tumma flatskermum, stór og tung ur við diamantum fyri hálvthundraðtúsund og endaleyst bla bla bla bla bla bla bla. Og hvat heysta vit av hesum djevulska tvætlinum? Jú, hjúnaskilnaðurin økist í stórum, børn sum kenna seg óelskað og gloymd og sum finna uppá allan hugsandi og óhugsandi lort, systemið støðugt meiri korrupt, øll líkaglað um sonnu virðini, tey trúgvandi vorðin verðslig… alt so beint á veg í helviti. Altso hvat bleiv annars av tí fitta, lívsnøgda, trúgva, álítandi, sparna, familjukæra, gudrøkna Føroyinginum?? Guð gevi, at Føroyar fara so dundrandi á húsagang fíggjarliga, heldur enn at fara so dundrandi á húsagang andaliga og familjuliga. Og alla tíðina stendur Jesus við víðopnum favni og sigur: “Høvdu tit vitað hvat ið er tykkum at gagni…” Men øll eru blivin so stokkdeyv. – – –
Og jú, og tað skal bara gerast lættari og lættari at vera einlig mamma. Grasið hinumegin giftiringin skal bara gerast so grønt so grønt. Almennu Føroyar framleiða eitt ættarlið av stinkandi horum, sum hava pengar og karieru sum hægsta mál í lívinum, og sum aldri verða førar fyri at elska bert ein mann alt lívið, sum svíkja mann og børn forglattvekk, men sum sjálvandi skulu hava sín umgang kortini við hvørjumsumhelst, nærsumhelst. Tær flúgva úr landi í land, sova á fínum hotellum fyri almennan penga og preia giftar menn niðri í lobby. Eg havi hoyrt tað, ja eisini sæð tað. Tað stinkar!!. Slíkt hevur altíð itið horarí, og ger tað enn. Ein kona, sum er gift, og sum er vorðin mamma er gingin inn í størsta kall lívs síns, og kann aldri fáa eina størri, meiri lívgevandi uppgávu. Tað er ein uppgáva, sum eingin annar kann ella eigur at yvirtaka. Og VEI um tað hendir!! Dagsins føroyingur hevur yvirgivið sjálvt lívið fyri ein denar. Trúgvandi føroyingurin hevur selt Harran Jesus fyri 30 silvurpeningar. Tín Judas.
Tá ið konur floyma inn á ting, kann eg siga tykkum ein ting: Tá er landið komið heilt út á eggina!!! Jesajah prophetur nevnir í triðja kapitlinum nógv tekin ið eyðkendu tað fráfalna, til dóms komna Ísrael, eitt verandi júst hetta, at “KONUR VALDA LANDINUM”. Tá eru ikki bara menninir hóraðir undan, men tá hava tey longu kasserað familjuna sum hornasteinin í samfelagnum, og tað er hon í Føroyum í dag eftir øllum at døma. Lat tað koma púra greitt fram, og spotti hvør ið spotta vil, tykkara avkom av høggormum: Heimið er og verður einasta rætta plássið hjá eini og hvørjari giftari mammu. Tað almenna skuldi givið hvørjum erligum knoklandi arbeiðsmanni 60.000 um mánaðin, um alt skal kosta tað tað ger, og hvør ein kona sum hevur sett eitt barn í verðina skuldi verið upplærd at taka sær av sínum egnu og av sínum heimi, einki annað. OG TAÐ HEVÐI EISINI LOYST SEG landsfíggjarliga.
Skal tað aftur verða liviligt í hesum landinum, krevja vit at venda skipinum 180 gradir og floyta eitt feitt á hatta Guð-avnoktandi ES, og fáa okkum ein seriøsan løgmann, sum vit sjálvi hava valt. Korrupt, korrupt!!! Eftir mínum tykki skulu vit heilt aftur í 60’ini fyri at finna skilamenn í politikki. Erligheit má vælsaktans vera minsta krav!!!
Til tey sum siga, at tað eingin munur er á kynunum vil eg siga eitt: Prøva og far inn í ein leikutoyshandil við einum fýra ára gomlum dreingi og eini 4 ára gamlari gentu. Lat tey velja sær leikutoy sjálvi, og eg skal siga tær við vissu, at gentan av sær sjálvari velur sær gentuting so sum dukkur, spælikøkar, diddutoy, smyrsl osv., meðan drongurin velur sær dreingjating so sum bilar, actionmenn, spakar, byrsur, bóltar osv. Hví? Tí tey eru ÓLÍK frá skaparans hond. Tað verður ringt hjá nøkrum humanistiskum, marxististum nissum á onkrum barnagarði at venda upp-niður uppá tað sum Guð hevur skapað. Tað varð roynt av nazistunum í “Doyggjlandi”, og alt doyði. Nakra signing kemur tað so ikki at bera við sær, tað er víst, og fruktirnar av øllum hesum vitleysa svansinum eru longu eyðsæddar her hjá okkum.
Ein gásafamilja hevur meiri skil fyri hvat ein familja er enn dagsins høgtlærdu pedda-goggar og familju-ráð-uppgevar og handa sokallaða “barnavernd”, sum er størsti familju-fíggindin sum finst, og er orsøkin til, at mong ein góð og erlig familja er RÝMD AV LANDINUM!!! Um tað eri eg vitni! Tá tú kemur nær at eini gásafamilju finnur tú skjótt út av, at har er eitt sum eitur steggi, og eitt sum eitur bøga, og tey eru ikki eins. Tað verður ein sum pikkar teg, – tað er steggin. Passa upp á hann – hann er farligur!. Og eru ungar í familjuni, so fara teir til nakað sum kallast “mammuna”. Minnast tit? Ja, soleiðis er tað tá ið alt er náttúrligt og í ordan, – sum tað var fyri 30-40 árum síðan eisini her hjá okkum, tá ið Føroyar vóru í ordan. Tú sigur, ja men menniskjan, hon er so nógv klókari enn alt hatta har. Nei, tað finnast nøkur GREYTHØVD í landinum í dag, sum partú venda øllum so beint á høvdið.
Hvar bleiv mamma av?
Ein ónevnd, tá smágenta, segði einaferð við meg: “Mamma er farin til Norra, og kemur aftur um 1000 dagar”. Men nú verður mamma longri burtur enn so. HON KEMUR ALLARHELST ONGANTÍÐ HEIMAFTUR!. HON ER RÝMD HEIMANÍFRÁ, FOR GOOD!!! STAKKALS BØRN!!! Ikki løgið, at teir ikki vita síni livandi ráð hvat teir skulu gera við øll børnini, sum í dag hava allar hugsandi og óhugsandi løgnar sálarligar trupulleikar (úti á landssjúkrahúsinum).
Ja, hon rýmdi heimanífrá og kemur nokk ongantíð heim aftur.
Skal maðurin taka við uppgávuni hjá mammuni?
Skulu omman og abbin?
Sjúrður Højgaard.
( Í dag so dánt ein føroyingur, sum meir og meir vendir eygunum uppeftir. )
( Sitatini eru úr fyrstu útgávu av FKJ N.T. )


text:
Stýrið fyri Arbeiðsmarknaðareftirlønargrunnin
Tíðindaskriv
Løgtingið samtykti 23. desember 2015 at hækka inngjaldið til Arbeiðsmarknaðareftirlønargrunnin við 0,50% bæði fyri persónar og arbeiðsgevarar. Lógin er síðani lýst á kunngerðarportalinum í kunngerðablaðnum frá 28. desember 2015.
Løgtingslógin nr. 153 frá 23. desember ásetir eisini, at stýrið kann broyta veitingina fyri 2016, um fyritreytirnar fyri ásetingina av veitingini broytast. Við broytingini í inngjaldinum í grunnin veksur inntøkan í Arbeiðmarknaðareftirlønargrunninum frá 2016 og frameftir. Hetta gevur grundarlag fyri at áseta gjaldið av nýggjum fyri 2016, sum lóg nr. 153 frá 23. desember eisini gevur stýrinum heimild til.
Stýrið fyri Arbeiðsmarknaðareftirlønargrunnin hevur tí samtykt at hækka eftirlønina úr grunninum við 800 kr. afturat um mánaðin í 2016 soleiðis, at útgjaldið í 2016 verður 3.910 kr. um mánaðin ella 46.920 kr. um árið. Útgjaldið í 2015 var 3.010 kr. um mánaðin og er hækkingin frá 2015 til 2016 tí knapt 30%.
Útgjaldið fyri januar var útgoldið pensjónistunum í desember, tí verður útgjaldið næstu ferð 3910+800=4.710 kr., og so eftir tað 3.910 kr. um mánaðin restina av 2016.
Hava tit spurningar eru tit vælkomin at seta tykkum í samband við Fígging Landsins, telefon 352400 ella teldupost malan.johansen@gjaldstovan.fo.


text:
Orð: Hans Andrias Djurhuus
Lag 1: Regin Dahl
Lag 2: Jógvan Telling Joensen
1. Katrin býr á strondini – og Katrin hon er fitt.
Sunnukvøld í dansinum eg havi hana hitt.
Katrin læar hjartaliga – dansar lætt avstað –
Katrin býr á strondini, og hon er altíð glað.
2. Katrin eigur ikki jørð og neyvan borð og disk,
strevast við at vaska posar og at turka fisk.
Sólin brennir brúnan kinn og bleikir gula hár,
kagar inn í eyguni, so djúp, so rein og klár.
3. Situr hon á sandinum so mangan sólskinsdag,
sær hon, hvussu skipini tey sigla sær avstað.
Dúka segl, og blaktra fløgg, og hoyrist mannamál,
Katrin verður droymandi og eym í síni sál.
4. Tí við einum skipi hennar besti vinur fer.
Sørin millum fiskigarpar royndur maður er.
Kvøldið eitt úr dansinum hann fylgdi henni heim,
mánin reis um fjalltrom og lýsti fyri teim.
5. Sørin bar fram bønarorð, og Katrin segði: ”Ja.”
”Vilt tú gerast kona mín?” ”Ja, eg vil verða tað.”
Áttu tey so saman eina hugnaliga stund;
og nú hevur Sørin keypt sær við og húsagrund.
6. Sørin er í Íslandi – í Íslandi er kalt.
Sørin fiskar íslandstosk og leggur hann í salt.
Fýkur fonn um jøkulsrond og skyggir hvítt í líð,
leingist honum hjartaliga eftir siglingstíð.
7. Katrin býr á strondini, og Katrin hon er glað,
minnist tað, sum Sørin segði síðsta siglingsdag:
”Katrin mín, nú fari eg, tú bíðar eftir mær.”
”Ja, ja, góði Sørin, tú, eg bíði eftir tær.”


text:
ÚTISETANEVNDIN
Í Sosialistisk Ung halda vit tað vera umráðandi at laga seg eftir umstøðunum, og tí valdu vit í 2011 at stovna eina útisetanevnd. Ein stórur partur av ungdóminum í Føroyum fer uttanlands at nema sær útbúgving, og er tí burturstaddur størsta partin av árinum lestrarárini. Við at hava eina útisetanevnd geva vit limum okkara, sum ikki eru í Føroyum, møguleika fyri at varðveita tilknýtið til felagið. Hetta verður gjørt við at hava fundir umvegis Skype, atkvøðugreiðslur umvegis sms og Facebook o.s.fr.
Samstundis hevur SU gleði av, at Útisetanevndin ger ymiskt arbeiði fyri felagið, sum ber til at gera tvørtum um landamørk. Hetta verið seg at skriva tekstir til heimasíðu, Facebook-síðu, lesarabrøv og annað. Sum dømi um annað virksemi, sum limirnir í Útisetanevndini hava verið við til at skipað fyri, kann nevnast mótmælisgongurnar móti framferðarháttinum í Innlendismálaráðnum í sambandi við Eysturoyartunnilin, sum í 2013 m.a. vórðu hildnar í Aarhus, Odense og Keypmannahavn.
Upp undir val er tað eisini uppgávan hjá limunum í Útisetanevndini at vera ein virkin partur í at gera Javnaðarflokkin sjónligan á staðnum.
Talið av limum í Útisetanevndini er skiftandi í mun til áhuga. Limirnir í Útisetanevndini hava møguleika at luttaka á øllum nevndarfundum felagsins, men hava ikki atkvøðurætt á nevndarfundum. Í løtuni eru fimm limir í Útisetanevndini. Hesi eru: Guðrun Durhuus í Keypmannahavn, Andrias Høgenni og Erhard Petersen í Odense, Barbara Eysturoy í Aalborg og Elma Næs Mortansdóttir á eftirskúla í Tølløse.
Býrt tú í einum av hesum økjunum, og ert tú áhugað/ur í at vera við í virkseminum hjá Sosialistisk Ung í Keypmannahavn ella Odense, ert tú vælkomin at seta teg í samband við limirnar á staðnum.
Niels Finsensgøta 14, FO-100 Tórshavn, Tlf +298 250104, su@su.fo
https://scontent-amt2-1.xx.fbcdn.net/v/t1.0-9/13882244_10208721802394695_7945894843572297748_n.jpg?oh=edd5a80a3c4b54e5eb2709af330a05a2&oe=588FD512


text:
Orð: Petur William Háberg
Lag: Christoph Ernst Friedrich Weyse
1. Tó skapanarverkið Gudi bar
sín lovsong á nýggjum degi,
hvør blóma, hvørt djór, hvørt keldufar –
til Skaparans stóru gleði,
hann segði: At maðurin eina var,
ei gott var á lívsins vegi.
2. So skaptist við miklu guddómsvøld
til mannin hin vakra kvinna,
og so hevur verið øld um øld,
at hjørtuni saman finna.
Og tveimum vit fagna her í kvøld,
sum skilligt hvørt annað ynna!
3. Gud varðveiti hetta brúðarpar,
við friði og trygd tey krýni,
hann verji tey við hvørt fótafar
um brekku, um dal, um sýnu,
og yvir ta leið, enn eingin sær,
hans náðisól altíð skíni!


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Bingjuplássið
Bingjuplássið er opið hesar tíðir:
mánadag til fríggjadag frá kl. 16.00 til 18.00.
leygardag frá kl. 14.00 til 17.00.
Bingjuplássið hevur tlf. nr. 770 127
Bingjuplássið er ætlað til húsarhaldsburturkast, sum ikki fæst í ruskposan.
Á bingjuplássinum eru bingjur ella móttøkuskipanir til hesar bólkar:
- burturkast at brenna
- papp
- jarn og metal
- el-lutir
- serliga dálkandi burturkast
- køliútbúnaður
- stórviður
- blikk
Flokkingin í bólkar er nærri lýst á heimasíðuni hjá IRF: www.irf.fo.
Um gjaldast skal fyri burturbeining á bingjuplássinum, skal hetta gerast á kommunuskrivstovuni, ella við at rokning verður send viðkomandi.
Vestmanna Kommuna hevur í fleiri ár selt flis/spønir á bingjuplássinum. Nú verða spønirnar býttar upp soleiðis:
1. Spønir av klønum greinum, grannálum, bløðum - góðar at blanda uppí mold og at koyra undir trø o.a., Hesar spønir verða seldar fyri 20,- kr sekkurin.
2. Spønir av tjykkri greinum - góðar at leggja á gøtur o.l.. Hesar spønir verða seldar fyri 30,- kr sekkurin.
Gjaldast skal á kommunuskrivstovuni frammanundan keypi, ella við bankaflyting, kvittan skal vísast á bingjuplássinum.
Selt verður einans til borgarar í Vestmanna Kommunu.
Tíðindi frá IRF í samband við skurðfjøllini: http://vestmanna.fo/myfiles/files/Skurðfjøllini%20standa%20fyri%20durum.pdf
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Vanliga fatanin ímillum serfrøðingar og granskarar hevur leingi verið, at fólkatalið á klótuni fer at vaksa so nógv og hava so nógvar trupulleikar við sær, at tey sum taka avgerðir eiga at taka hetta í størri álvara.
Men ongin orsøk er til at stúra. Tí sjálvt um fólkavøksturin sum er leggur alsamt størri trýst á heimsins tilfeingi, so fer vøksturin at steðga, helst tá vit eru blivin eini 9, 10 ella 11 milliardir tilsamans. Tí tá hevur talið á nýføddum so at siga funnið eina fasta legu, skrivar Videnskab.dk.
Orsøkin er einføld. Alheimsgerðin ger, at heimsins lond fara at líkjast alt meira, og tískil fara kvinnurnar eisini at eiga færri børn í menningarlondunum so hvørt sum livivilkorini hjá teimum batna.
- Fertiliteturin dalar í so at siga øllum heimsins londum, so hvørt sum livikorini batna, fólk læra um fyribyrging, kvinnurnar koma út á arbeiðsmarknaðin og so framvegis, vísir eitt nú Flemming Konradsen, sum er professari í umhvørvisheilsu við Keypmannahavnar Universitet, á.
- Tá fólkatalið er komið uppá toppin fer tað aftur at ganga hinveg til tað finnur sína legu. Henda niðurgongdin er longu byrjað í fleiri ídnaðarlondum, verður eisini sagt.
Um tú veitst okkurt, sum VP ikki veit - skriva so til vp@vp.fo


text:
Betri tænastur fyri allar borgarar
Tøknin skal geva øllum atgongd til okkara talgilda samfelag. Talgildingin skal gera tað lættari hjá teimum við skerdum førleika, teimum, sum eru stødd á útoyggj, til skips ella uttanlands at brúka almennu tænasturnar og aðrar tænastur í felags kervinum.
At kunna avgreiða síni viðurskifti á netinum er fyri flestu borgarar ein betri tænasta og ein lætti í gerandisdegnum. Tá kann borgarin avgreiða heima, til skips, á sjúkrahúsi ella í øðrum londum, heldur enn at standa í bíðirøð á kommunuskrivstovuni ella hjá almannaverkinum.
Hjá summum borgarum er talgildingin ein avbjóðing; kanska duga tey ikki nóg væl KT, ella tey bera brek, sum forðar teimum at brúka tænasturnar. Hesir borgararnir skulu eisini fáa góða tænastu og ta hjálp og tann stuðul, sum eru neyðug.
Nakrir av stóru bólkunum, sum bera brek, eru tey, ið:
- ikki síggja nóg væl ella eru blind
- eru lesiveik
- ikki hoyra nóg væl ella eru deyv
- eru rørslutarnað
- ikki hava lætt við at fata
Altjóða standardir eru fyri, hvussu heimasíður og sjálvgreiðslur skulu vera skipaðar, soleiðis at mest sum allir borgarar kunnu fáa gagn av teimum. Nógv ymisk hjálparamboð eru eisini. Alneyðugt er at seta portalin upp soleiðis, at hjálparamboð eru tøk beinanvegin og klár at brúka frá fyrsta degi.
Fyri tey, sum eru sjónveik, má bera til at vaksa um partar av myndini á skíggjanum, og tað má eisini bera til at fáa tekstin upplisnan. At teksturin verður lisin upp, hjálpir eisini teimum, sum eru lesiveik og orðblind. Ein partur av fólkinum er eisini litblindur. Fyri tey er tað ein hjálp, um litirnir kunnu verða broyttir til at vera í svørt-hvítum, ella um teir kunnu gerast sterkari, so munurin verður størri.
Tann, sum er deyvur, má kunna lesa alt, sum er á portalinum. Eru t.d. filmsbrot, skulu hesi vera tekstað, soleiðis at deyv skulu fáa kunningina.
Eru fólk rørslutarnað, soleiðis at tey ikki kunnu brúka amboð sum knappaborð og mús, eru onnur sergjørd amboð, sum kunnu verða brúkt.
Hjá tí, sum hevur tað trupult at fata og minnast tað, hann hevur lisið, er umráðandi, at bara tað mest neyðuga stendur á síðuni, og at orðingarnar eru stuttar og greiðar.
Í summum førum er besta hjálpin, at borgarin kann venda sær til stovnin ella tænastuveitaran við brævi ella koma á gátt á stovninum at fáa avgreitt síni viðurskifti.
Tey, sum ikki kenna seg trygg, tá ið talan er um KT, kunnu hjálpast á leið og við stuðli í telefon ella á tænastustaðnum avgreiða síni viðurskifti á teldum, sum eru settar upp til tað sama. Kanska hava tey dirvi næstu ferð at royna sjálv.
Skipanirnar mugu hava fyrilit fyri tilflytarum, sum ikki eru stinnir í føroyskum máli. Hjá teimum má bera til at fáa somu atgongd til tænasturnar á enskum. Hetta kann eisini hjálpa teimum at gerast partur av føroyska samfelagnum.


text:
Var á eini frálíkari FarGen ráðstevnu herfyri, og tá var henda upptøkan víst (trýst á myndina ella leinkið omanfyri). Hetta var sum “endurgjald” fyri at James Watson av heilsuávum ikki sá seg føran fyri at koma á ráðstevnuna, sum hann annars hevði ætlað. Ein fín samrøða.
David Micklos, sum er tann sum hevur samrøðuna, var eisini við á ráðstevnuni, og harumframt skipaði hann fyri eini verkstovu fyri miðnámsskúlanæmingum um DNA tøkni. Hann er tikin í leikum, tí dagliga starv hansara er at vera leiðari á DNA Learning Centre, sum tekur ímóti túsundtals næmingum á hvørjum ári.
Haldi at vit skulu eisini fara í gongd við at útbúgva fólkið um DNA, so høvdu tey kanska ikki verið so óttafull um FarGen verkætlanina.
Mín niðurstøða er ið hvussu so er greið: Tað er óetiskt ikki at fremja FarGen-ætlanina, um tað ber til!


text:
Kom og les á Setrinum
Nú er klárt at søkja inn til lestur á Fróðskaparsetrinum, at byrja eftir summarfrítíðina.
Til ber at søkja elektroniskt á netinum. Sí nærri HER.
Í ár verður talan um upptøku til 11 bachelorútbúgvingar. Hesar eru:
- KT-verkfrøði
- Fólkaskúlalærari
- Námsfrøði
- Sjúkrarøktarfrøði
- Sosialvísindi og samfelagsplanlegging
- Politikkur og umsiting
- Søga - smátjóðir og altjóðagerð
- Føroyskt - mál og bókmentir
- Vistfrøði (lívfrøði)
- Havlívfrøði
- Mýlalívsvísindi (lívfrøði)
Av masterútbúgvingum er 7 at velja ímillum, tær eru:
- Føroyskt - mál og bókmentir
- Søga
- Politikkur og umsiting
- Sosialvísindi og samfelagsplanlegging
- Løgfrøði
- Heilsuvísindi
- West Nordic Studies (umsóknarfreist 1. juni)
Umsóknarbløð, saman við leiðbeiningum og nærri kunning annars, eru at finna HER á heimasíðuni.
Talan er um tvær ymiskar umsóknarfreistir, fyri ávíkavist KVOTU 2, sum er hendan, sett til 15. apríl 2018 á midnátt, og KVOTU 1, ið er sett til 1. juli 2018.
Fyri umsøkjarar, sum søkja inn eftir kvotu 1, verður einans hugt eftir miðalpróvtalinum í gymnasiala miðnámspróvnum. Hinvegin er møguleikin at søkja inn eftir kvotu 2 fyri tey, ið antin ikke hava nóg høgt miðalpróvtal í gymnasiala miðnámspróvnum til at verða upptikin gjøgnum kvotu 1, ella at tey hava útlendsk miðnámsprógv. Nærri kunning um hetta er at finna HER
Nærri kunning fyri hvørja útbúgving sær, er eisini at finna HER
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Nordisk intensivkursus Nordkvist Netværk
Hesa vikuna frá 23 sept. til og við 28 sept. er Sjúkrarøkarfrøðiskúlin vertur fyri Nordisk intensivkursus Nordkvist Netværk. Tað eru 14 skúlar úr Norðurlondum, sum luttaka við 1 lærara og 2 lesandi hvør, 41 luttakarar eru tilsamans. Evnið er “At liva eitt gott lív við diabetes”
Endamálið við skeiðinum er m.a. at:
Styrkja førleikarnar hjá lesandi til fyribyrging og heilsuframa til borgarar/sjúklingar við diabetes innan framtíðarinnar heilsuverk
At geva møguleika fyri samstarvi tvørturum landamørk í Norðurlondum
At geva lærarunum møguleika fyri at gera granskingarbólkar við tí endamáli at menna vitan í mun til hetta økið.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: J.P. Gregoriussen
Lag: Vísulag (Óla Hvass)
Viðmerking: Yrktur til fólkafund í Nólsoy jóansøkuaftan í 1895.
1. So harður er streymur
í Føroya firði,
við lúrandi stormi og tvørum byri,
so leikar í Føroyum;
tað skiftandi stríð
herðir ungdómin og ger sinnini frí
og lívlig í Føroyum.
2. Her fólkið samlast á fundum fegin,
her kenningar møtast, her nørist gleðin
hjá fólki í Føroyum;
og minnini góð
berast lættliga fram, gera sinnini fró
og lívlig í Føroyum.
3. Firðir og fjøll ei ferðini forða,
unglingar lættir um heiðarnar spora
til funda í Føroyum,
og bátarnir við
skera rennandi streym, føra fólkalið
til funda í Føroyum.
4. Hvør er á fundum so hjartans fegin
– av kinnum og eygum lýsir gleðin –
sum gentan í Føroyum?
Ja, fólkið hon ger,
sum kundi tað fevnt ta víðu verð,
so fegið í Føroyum.
5. Hin gamli, sum fyrr var stirvin og tungur,
hann verður so lætt, sum var hann ungur,
á fundum í Føroyum.
Tað ungdómslív
ger abbar og ommur sum ungu vív
so lívlig í Føroyum.
6. Tí samlist nú hvør, sum samlast kann,
ung og gomul, kvinna og mann,
til funda í Føroyum.
Tað sagt er mær,
mangt hugnaligt ber hvør aftur við sær
av fundum í Føroyum.
7. Sjálvt barnið, sum styðjast við móðurlið,
førið tit tað á fundir við
at venjast í Føroyum
til fólkasið,
so lærir tað nakað so við og við
at virka í Føroyum.
8. Og teir, sum ikki ómakin spara,
men fúsir um fjøll og firðir fara
til funda í Føroyum,
teir fremja tað verk,
sum birtir ljós, ger evnini sterk
og lívlig í Føroyum.
9. Um einhvør er enn, sum á fund ei flytur,
men stirvin og stúrin heima situr
av monnum í Føroyum,
vit hopa tó tað,
at nú líður fram til kláran dag
hjá øllum í Føroyum.


text:
Útlendingar eiga ikki at virðisøkja okkara fiskiríkidømið
Fiskivinnupolitikkur -
Tað eru ásetingar í nýggju lógini um fyrisiting av sjófeingi, sum stuðla undir meirvirking av okkara fiskarávørum, men hesar ásetingar eru ikki nóg mikið. Svar er nú komið frá Høga Hoydal, landsstýrismanni í fiskivinnumálum um útflutning av óvirkaðum fiski
Eg haldi, at landsstýrið eigur at gera nakað, sum er út yvir tað, sum stendur í lógini um fyrisiting av sjófeingi, soleiðis at føroysk virki á jøvnum føti við ES kunnu fáa fatur á føroyskari rávøru til meirvirkingar.
Grundað á vantandi ES-sáttmála, eru okkara virki verri stillað enn ES-virki at bjóða uppá føroyska fiskin. Vit muga verja okkara áhugamál, eins og eitt nú Ísland ger. Tí hastar tað at fáa í lag eina fríhandilsavtalu við ES um fiskavørur.
Eg eri greiður yvir, hvat stendur í nýggju lógini um fyrisiting av sjófeingi, um hetta evnið, men lat okkum nú gera tað, sum stendur í okkara makt, fyri at skapa fleiri og nýggj arbeiðspláss.
Tí vóni eg, at landsstýrismaðurin tekur neyðug stig til at menna vinnukarmar, sum framhaldandi skapa arbeiðspláss og tryggja vøkstur, eitt nú við at áseta avgjøld á óvirkaðan fisk, sum fer til meirvirkingar í øðrum londum.
Í svarinum, dagfest 5. januar 2018 frá Høgna Hoydal, stendur:
Sitat byrjar: “Kann landsstýrismaðurin greiða frá, um hann hevur ætlanir um at áseta eitt gjald á óvirkaðan fisk, sum fer av landinum til meirvirkingar - møguliga gera eina royndarskipan?
Eg havi ikki tikið avgerð um at seta gjald á óvirkaðan fisk, sum eitt av fyrstu stigunum í sambandi við, at nýggja lógin um fyrisiting av sjófeingi er samtykt á Løgtingi.
Tó skal sigast, at nýggja lógin fevnir um fleiri ásetingar, ið allar hava til endamáls at stimbra undir, at úrslit verða rokkin í samband við júst tað, sum spyrjarin umrøður, nevniliga: meirvirking, virðisøking og at flyta okkum frá rávøruframleiðara til matvøruframleiðara.
Ein nýggj áseting í lógini fevnir um, at innvølur, ryggur, skræða og tílíkt av fiski skal førast til lands. Vinnan skal hava møguleikar og tíð at laga seg til nýggja kravið. Tí fari eg í næstum at gera reglur, ið tryggja, at endamálið verður rokkið, samstundis sum nøktandi atlit verður tikið at tillaging hjá vinnuni.
Í nýggju lógini er somuleiðis ásett, at øll veiða á fiskiførum undir føroyskum flaggi skal landast um bryggjukant í Føroyum. Kunngerðin, sum ásetir nærri reglur um fiskasløg, er lýst.
Lógin ásetir somuleiðis, at 25% av allari veiðu hjá føroyskum fiskifari skulu bjóðast út um góðkenda uppboðssølu í Føroyum. Kunngerðin verður lýst í næstum.
Nýggja lógin ásetir, at ein partur av tøkari føroyskari kvotu kann setast av sum liður í vinnuligum menningarætlanum kring landið. Treytirnar, ið settar verða til hesar kvotur, eru júst treytir til menning og virðisøking.
Virðisvøkstur er eitt av grundfestu endamálunum í sjálvari lógini um fyrisiting av sjófeingi.
Harnæst verður eisini arbeitt á øðrum økjum eftir sama stavnhaldi. Játtanin til fiskivinnuroyndir er økt munandi seinastu árini. Harumframt vórðu tær fyrstu 6,00 mió. krónurnar - í eykajáttanarløgtingslóg fyri august 2017 - fluttar í nýggja Fiskivinnugrunnin til at menna eina skipan til nýskapan, menning og gransking í øllum liðum og virðisketunum í fiskivinnuni.
Samanumtikið kann sigast, at eg ikki havi tikið støðu til at áseta eitt avgjald á óvirkaðan fisk.
Eg eri tó fullgreiður yvir tann týdning, ið hugtøkini virðisvøkstur og meirvirking hava fyri vinnu okkara og allan okkara búskap. Øll tey átøk, ið eg havi víst á í svari mínum, stimbra undir størri meirvirði í fiskivinnuni. Eg ætli at royna hesi átøk í verki, áðrenn spurningurin um avgjald verður viðgjørdur.” Sitat endar.
Kaj Leo Holm Johannesen
løgtingsmaður fyri Sambandsflokkin
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Sambżliš Bųrkugųta 1 er partur av eind 6 ķ Trivnašardeplinum.
Sambżliš heldur til Undir Brśnni ķ Tórshavn. Į sambżlinum bśgva 6 borgarar viš menningartarni. Borgararnir hava hvųr sķtt kamar og baširśm. Tó deilast 2 borgarar um eitt baširśm. Harumframt hava teir atgongd til felags kųk, stovu, baširśm og vaskirśm. Somuleišis hava teir atgongd til eitt massagurśm.
Ķ arbeišinum į sambżlinum veršur dentur lagdur į at skapa eitt gott og trygt heim, og viš stųši ķ tķ einstaka borgaranum at menna fųrleikarnar hjį viškomandi. Borgararnir eru eftir fųrimuni viš ķ hśsliga arbeišinum at gera mat, vaska klęšir, gera reint og keypa inn.
Gerandisdagar eru borgararnir til arbeišis ķ virknis- ella verkstašstilboši.
Ķ frķtķšini taka borgararnir lut ķ ymiskum virksemi ķ fųroyska samfelagnum og feršast ymsastašni ķ Fųroyum og uttanlands.
Nįttarvakt er į sambżlinum.
Sambżliš Bųrkugųta 1
Bųrkugųta 1
100 Tórshavn
Tlf. 311442
Teldupostur: bubork@av.fo
Dagført tann 25-09-2018


text:
Íverksetan á ferð – í Vági 5. des.
NB! Tiltakið er flutt í Miðlatún, mánadagin 5. des. frá kl. 15.00 til kl. 17.00
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar.
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar.
Hugsar tú um at gerast sjálvstøðugur, ella hevur tú egna fyritøku, og hevur brúk fyri at fáa greiðu á ymiskum viðurskiftum, so kanst tú á Pop-up ráðgeving hjá Íverksetarahúsinum og Vinnuframa fáa svar uppá flestu spurningar í hesum sambandi.
Her verður møguligt hjá øllum áhugaðum at koma á staðið og fáa ókeypis ráðgeving og kunning um stuðulsmøguleikar fyri íverksetarar. Seinasti stýrisfundur – og tískil seinasta freist at søkja um stuðul í ár – verður 14. des og umsóknir skulu vera Vinnuframa í hendi í seinasta lagi eina viku áðrenn stýrisfund, tvs 7. des.
Tað er ikki er neyðugt at boða frá luttøku áðrenn. Vit gleða okkum at síggja teg.
Skrá Pop-up ráðgeving:
Sandoy
Týsdagin 29. nov 15:00 – 17:00
Kommunuskrivstovan, Mørkin Mikla 3, Sandur
Sundalagið
Mikudagin 30. nov 15:00 til 17:00
Kommunuskrivstovan, Oyrarbakkavegur 3, Oyrabakki
Vágar
Hósdag 1. des 15:00 – 17:00
Vága kommuna, Hammershaimbsvegur 1, Sandavágur
Eysturoy
Fríggjadag 2. des 15:00 -17:00
Bókasavnið við Løkin, Rókavegur 1, Runavík
Suðuroy
Mánadagin 5. des 15:00 – 17:00:
Í Miðlatúni, Vágur
Við hesum tiltakinum vilja Íverksetarahúsið og Vinnuframi geva íverksetarum og vinnurekandi, sum sita runt umkring í landinum, møguleika til andlit-til-andlit ráðgeving á staðum. Eisini er tiltakið eitt gott høvi at fáa fatur á møguligum íverksetarum, sum í gerandisdegnum ikki hava lætta atgongd til ókeyis ráðgeving og sparring.


text:
Orðafelli úr kvæðum og vísum í Skálanum
Hóskvøldið 20. septembur fara vit at savnast í Skálanum um orðafelli úr kvæðum og vísum. Tríggir fyrilestrar eru á skránni, og tiltakið verður frá klokkan 19.00 til 21.30. Fyrilestrarhaldararnir verða Jóanes Johannesen úr Dali, Jógvan Højsted úr Funningi og Jónleif Johannesen frá Klaksvíkar Dansifelag. Áhoyrararnir fáa innlit í, hvørji orðafelli vórðu brúkt í Dali og Funningi og sum heild kring landið. Greitt verður frá, hvørjum kvæðum ella vísum orðafellini eru úr, í hvørjum samanhangi orðafellini vórðu brúkt, og hvat tey týða. Eisini verður hugleitt um, hvussu tey gomlu brúktu kvæða- og vísumál í dagligari talu. Eftir fyrilestrarnar fara vit upp á gólv í umleið ein tíma. Tiltakið er alment, og øll eru vælkomin.


text:
1949
Jump to navigation Jump to search
Innihaldsyvirlit
Hendingar[rætta | rætta wikitekst]
- 19. mars kom Bíblian út á fyrsta sinni á føroyskum í týðing Victor Danielsens
- 4. apríl - USA, Kanada og mong lond í Vesturevropa stovna NATO.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 20. januar - Göran Persson, svenskur forsætismálaráðharri
- 13. apríl - Christopher Hitchens, enskur rithøvundur
- 23. apríl - Alexandur Kristiansen, føroyskur rithøvundur
- 9. mai - Billy Joel, amerikanskur tónleikari
- 19. mai - David Johannesen, føroyskur prestur og rithøvundur
- 18. juni - Lech Kaczynski, pólskur politikari (d. 2010)
- 20. juni - Vibeke Larsen, danskur ríkisumboðsmaður í Føroyum 1995 - 2001.
- 22. juni - Meryl Streep, amerikonsk sjónleikarinna
- 7. juli - Shelley Duvall, amerikonsk sjónleikarinna
- 8. august - Páll Vang, føroyskur politikari
- 27. august - Hergeir Nielsen, føroyskur politikari
- 14. september - Tommy Seebach, danskur tónleikari (d. 2003)
- 19. september - Twiggy, ensk modell
- 8. oktober - Sigourney Weaver, amerikonsk sjónleikarinna
- 11. oktober - John S. Myllhamar, føroyskur rithøvundur og trúboðari.
- 21. oktober - Benjamin Netanyahu, ísralelskur forseti
- 16. november - Axel H. Nolsøe, føroyskur politikari
- 20. november - Ulf Lundell, svenskur tónleikari
- 10. desember - Ólavur Klakk, føroyskur tónleikari (d. 2013)
Andlát[rætta | rætta wikitekst]
- 15. desember - Jógvan Waagstein, tónasmiður og málari (f. 1879).


text:
Tit hava nokk longu hoyrt tað. Marvel slær seg saman við Netflix, at fáa heili fýra superhetjur á nettænastuna. Talan er um Daredevil, Luke Cage, Jessica Jones og Iron Fist.
Eftir ætlan fær hvør hetja eina sesong á 13 partar. Síðan kemur ein fimta sesong, har allar hetjurnar sláa seg saman at stríðast móti óndum maktum.
Fyrstur á netmiðlinum verður Daredevil, síðan Jessica Jones, Iron Fist og Luke Cage. Undir fimtu sesong kalla tey seg The Defenders.
Tann fyrsta sesongin kemur eftir ætlan í 2015.
Netflix hevur væl og virðiliga víst okkum, at tað er pláss fyri teimum á marknaðinum. Við sínum heilt egna hátti at útgeva seriur, hevur Netflix bæði endurnýggjað og gjørt sínar heilt egnu seriur. Mótsatt vanliga háttinum, har tú ert bundin at einari tænastu at hyggja eitt ásett tíðspunkt, kanst tú nú hyggja tá tær lystir. Allir partar koma út í einum, so tað er onki at bíða eftir.


text:
Svanamerktir prentlutir í Føroyum
Fyri teg merkir hetta, at tú kanst svanamerkja tínar prentlutir, og vísa øðrum, at umhvørvið er ikki bara nakað tú tosar um. Hjá fyritøkum og almennum stovnum hevur tað stóran týdning at kunna vísa á ein tilvitaðan innkeypspolitikk, tí eftirspurningurin eftir einum grønum hugburði er skjótt vaksandi.
Á Føroyaprent er tað ókeypis at brúka svanamerkið.
Føroyaprent hevur svanamerkjagóðkenning, sum tann fyrsta fyritøka í Føroyum.
Við svanamerkingini hevur Føroyaprent skjalprógvað, at fyritøkan sær umhvørvisárin sum eina heild og hevur bundið seg til framyvir at arbeiða eftir hesum. Vit liva upp til strong krøv um m.a.:
- nýtslu av umhvørvisrøttum pappíri*
- nýtslu av vegetabilskum prentlitum
- endurnýtslu av prentlutum
- minimering av pappírspilli og burturkasti
- orkusparing og nýtslu av endurnýggjandi orku
- atliti til tað evnafrøðiliga arbeiðsumhvørvið
* Nýtsla av umhvørvisrøttum pappíri merkir, at vit bara brúka pappír frá skógum, har tað ikki verða feld fleiri trø, enn skógurin klárar at endurnýggja.
Við at arbeiða sambært krøvunum í góðkenningini, verða atlit eisini tikin til heilsuviðurskifti og tryggleika hjá starvsfólki og brúkarum.


text:
Tað regnar millum bygningarnar og praktiska illfýsnið, nú veturin stendur fyri durum. Droparnir falla tungir í jørðina. Hesa regnmynd við bláari luft í baksýni fangaði eg í døgurðatímanum. Men hvar er hon tikin?
Eftir at fleiri hava gitt, men eingin rætt, skal her verða avdúkað, hvar myndin varð tikin: Tá hillarnar í gomlu Landsmiðstøðini fyri Undirvísingaramboð vórðu fluttar, sást í gólvinum, hvussu tungar bøkur eru at bera. Hillarnar, sum eru á hjólum við bremsum, hava grivið seg niður í linoliumsgólvið. Her er heildarmyndin:


text:
Áhh helli eg bleiv glað tá Kafe Kaspar játtaði at stuðla adventskalendarinum hjá SukurSøtt. Hendan kafe’in mitt í hjartanum av havnini er heilt sikkurt ein av mínum yndis. Kafe Kaspar letur tvey gávukort til tveir hepnar vinnarar.Hesi gávukortini eru áljóðandi:... Continue reading →
Andaman Cannacia Resort & Spar – Phuket, Thailand. Ohh dear! ja, tað passar! Leiðin gongur til Thailand. Tvær vinkonur og eg tóku snakkin í álvara og bíløgdu bilettir til hetta vakra staðið. Vit hava leingið snakkað um at tað er... Continue reading →
Sum lesandi havi eg eina ótrúliga fríheit. At hava møguleikan, sjálv at avgera hvussu eg velji at brúka mína tíð, er pent sagt fantastiskt. Á sálarfrøði útbúgvingini í Aarhus hava vit sera lítið av undirvísing. Yvir tey trý semestrini eg... Continue reading →
So var fyrsti sunnudagur í advent her og tað merkir at vit hava funnið fyrsta vinnaran í adventskalendara kappingini hjá SukurSøtt! Undirtøkan hevur verið góð og tað er stuttligt at sleppa at forkela eina damu í dag. Eg havi sjálv... Continue reading →
Mítt hjarta smeltar! Eg elski sermerktar dagar og tankan um at nú eg eri blivin vaksin, so kann eg gera mínar egnu traditiónir/siðvenjur. Mær dámar so væl at skapa hugna heima hjá okkum, og eg taki av hvørjum høvi, har... Continue reading →
Eg alvorliga testi meg sjálva í dag. Eg havi avgjørt at eg ikki sleppi á Black Friday ! Eg havi simpulten keypt alt for nógv hendan mánaðin, so nú er vell. So kann eg læra tað. Sum støðan er nú,... Continue reading →
24. Novembur 2016 er Thanksgiving! Ja, “Thanksgiving” er ein Amerikonsk siðvenja og liggur føst fjóra hósdag í Novembur. Mær dámar væl hesa siðvenjuna, og kanska mín kærleiki til hana kom tá eg sá Gossip Girl, har hesin dagurin altíð var... Continue reading →
Kappingin um fyrsta vinningin í Adventskalendarinum hjá SukurSøtt byrjar í DAG!! #túkanstvinna Fyrsti vinningurin er stuðlaður av MATAS í SMS. Tey hava verið so fitt at latið hendan lekkra vinningin, sum vit nokk eru nógvar sum ynskja okkum. Mær hevur... Continue reading →
Heyy tit! Eitt deiligt vikuskifti er farið um bak og nú er aftur mánadagur. Mánadagar kunnu verða tungir og stravnir at koma ígjøgnum, í hvussu er hjá mær. Men tað er altíð gott at hava okkurt at gleða seg til... Continue reading →
Alt ov ofta snakki eg um alt sum eg kundi hugsað mær at gjørt, og hvat? Áðrenn eg veit av havi eg gloymt tað burtur aftur og so blívur tað ikki til nakað. Tvær vinkonur og eg snakkaðu um at... Continue reading →


text:
Vit mæla til, frá og um Mentanarnáttina var forvitnisligt tiltak á Landsbókasavninum, har Kinna Poulsen, Erhard Jacobsen og Oddfríður Marni Rasmussen hugleiddu um at ummæla. Eisini var kjak, ið Gunnar Nólsøe úr Útvarpinum stýrdi. Her er hugleiðingin hjá Oddfríði Marna Rasmussen. Hvat eru vit? Hvat kallað vit okkum sjálv? Eg eri lærari, […]
Í kjalarvørrinum á yrkingini “Was gesagt werden muss” eftir Günther Grass, sum hevur staðið í útlendskum bløðum, hevur tikið seg upp eitt hart tiltrongt kjak um innihaldið og formin í tí, sum Günther Grass hevur at siga um gýðingahatur og kjarnorkustøðuna í Ísrael og Iran. Eisini hevur verið tosað nógv um samfelagsligu støðuna hjá rithøvundum. […]
Nú tað stundar til val, fara politikarar at hvessa sær pennar og skriva røður – at agitera, sum tað plagdi at kallast. Nógvar røður hava verið hildnar gjøgnum ár og dag. Fleiri teirra eru søguligar og hava borið lond framá. Aðrar hava ein heldur vánaligan tóna og hava sært og dripið nógvar heimsborgarar. Her eru […]


text:
Mín Jesus, mín hirði, ikki finst ein sum tú.
Hvønn lívsins dag prísa vit glað
tí kærleika, ið veittur varð.
Mín gleði, mín verja, borg mín og skjøldur tú ert,
alt, í mær er, hvørt andadrag,
altíð tær vil prísa hátt.
Rópa av frøi, syng fagnaðarsong,
heiður og hátign til konganna Kong!
Fjøll, rópið glað, brúsi hvørt hav,
tá títt navn verður nevnt!
Fegnast eg má um alt handaverk títt,
kærleiksband ævigt við teg nú er knýtt.
Einki kann metast við lyftini, tú mær gav.
Hátign tín, alveldis Kongur mín,
jørð og hav og himmal,
alt er skapt av tær.
Hátign tín, alveldis Kongur mín,
tú, mín frelsuklettur,
eitt verndarskjól so trygt.
Vit nú tilbiðja teg, vár Jesus,
hvørt eitt knæ skal boyggjast fyri tær.
Vit nú tilbiðja teg, vár Jesus.
Eingin er sum tú,
nei, eingin er sum tú.
Niðurlag: Hann hevur valdið,
hann vil geva tær sína kraft.
Yvirflóð av gleði fært tú, áh, ja.
Hygg tí upp og óttast ei,
Jesus biður fyri tær.
Hann er ei umbroyttur, nei,
hann hevur valdið.
1. Um alt er myrkt og dapurt,
trupulleikar herja á,
Himmalin, hann kennist stongdur,
ongan útveg tú kanst sjá.
Men tá finst ein leið at ganga
í og gjøgnum Jesu blóð.
Tú til hásætið fært atgongd,
Jesus valdar enn í dag.
2. Jesus bar tína sjúku,
hann tók tína straff,
tá blóðið rann á krossi,
og hann knústi deyðans makt.
Tí hann Leyvan er av Juda,
Guds einborni Sonur er,
Kongur konga, Harri harra,
og hann valdar her í dag.


text:
MEGD tvingar ongan at flyta av Eirargarði
Í grein fríggjadagin 6. oktober skrivar Hanus Samró, at MEGD stuðlar ætlanini, at fólk við menningartarni verða tvingað heimanífrá – ímóti sínum egna vilja. Við hesum heldur hann, at MEGD ger ein fótfeil.
Her er tó ikki talan um fótfeil. MEGD kennir ikki málið um nýtt sambýli á Argjum fyri Eirargarð, og her er tí kanska talan um eina misskiljing.
Tað, sum MEGD í vár, við fullari semju við avvarðandi limafeløg og Almannamálaráðið, tók undir við var at byggja Sambýli til fólk við menningartarni á Mýruni í Hoyvík. Hetta er tó ikki eitt sambýli, ið er ætlað teimum, sum búgva á Eirargarði í dag.
Tørvurin á bústøðum til fólk við avbjóðinum er ovur stórur í Suðurstreymi. Tað eru einfalt hesi viðurskifti arbeitt hevur verið við.
Tó setti MEGD seg fyrr í ár upp ímóti ætlanini at útbyggja Eirargarð. Í útbyggingini var ætlanin at byggja eina hædd oman á Eirargarð, sum skuldi rúma fólki við seinheilaskaða. Ætlanin gekk ímóti einum inkluderandi hugburði, og var hetta tí rætta avgerði hjá Almannamálaráðnum at taka. Hoyringsskriv hesum viðvíkjandi liggja á megd.fo.
Her var heldur ikki talan um ein fótfeil, men eitt satt og erligt ynski frá MEGD í tráð við ST sáttmálan um rættindi hjá einstaklingum, ið bera brek, at myndugleikin ikki í komandi bygging til tey, ið hava avbjóðingar, fer at fylla eitt og sama øki við fleiri verkætlanum, sum skulu fevna um fleiri tíggjutals fólk, við ymiskum avbjóðingum.
Vil við hesum vísa aftur útsøgnina, at MEGD er partur av eini ætlan, ið skal tvinga fólk at flyta av Eirargarði. Neyvan er hetta heldur í tráð við veruleikan. Á fíggjarlógaruppskotinum fyri 2019 er peningur játtaður til nýtt sambýli á Argjum fyri Eirargarð. Hesi ætlan hevur MEGD ikki verið við í.
Við vón um, at fólk við avbjóðingum verða tryggjað góðar og tíðarhóskandi bústaðir.
Tóra við Keldu, forkvinna í MEGD
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Orð: George F. Root
Týtt: Hans Christoffer Hansen
1. Kom nú til Jesus, drála tú ei,
Hann gjøgnum Orð Sítt vísir tær leið.
Lít bert á Hann og sig ikki nei,
Hann á teg kallar nú!
Niðurlag: Sáligt, sáligt verður møtið vist,
tá vit síggja Harran Jesus Krist!
Vit skulu savnast Himlinum í,
glað vit tá standa frí!
2. Latið tey smáu, segði Hann vist,
koma til Mín, til Frelsaran Krist!
Favn Hansar’ kasta teg í við lyst,
drála nú ei, men kom!
3. Hugsa tó um, at Hann er tær nær,
lýð tú Hans kall, Hann hjálpa vil tær.
Hygg, Hann nú veitrar tær eins og mær:
Kom tó, Mítt barn, o, kom!


text:
Politiskt palestinskt hungursverkfall í Ísrael
Fleiri enn 1.000 palestinskir yvirgangsmenn, dømir og fongslaðir í Ísrael, royndu at fara í hungursverkfall í vár ímóti livikorunum. Men tað miseydnaðist.
Teir fongslaðu Hamas- og Fatah-terroristarnir, ið eru dømdir fongsul í Ísrael fyri drápulig álop av jødisk sivil og hernaðarfólk, fóru í hungursverksfall fyri at mótmæla, at eitt nú skyldfólk teirra ikki so lætt sluppu at vitja teir í fongsli.
Tað man vera ein himmalvíður munur á at sita fongslaður í fangaholum í Gaza ella á Vestara Áarbakka, og so at sita í ísraelskum fongslum.
Ein fyrimunur, palestinskir drápsmenn hava fram um flest aðrar fangar kring heimin, er at fáa almenna løn og familjan pensjón fyri tey dráp, drápsroyndir o.a. yvirgang, jihadistarnir eru dømdir og fongslaðir fyri.
Trump hevur hótt Mahmud Abbas, at USA gevst at fíggja statskassan hjá Fatah, um Abbas og PA-stjórnin í Ramallah ikki straks gevst at gjalda drápsmonnum løn og pensjón alt eftir, hvussu stóran skaða teir hava gjørt.
Palestinski leiðarin fyri hungursverkfallinum var Marwan Barghouti, ið varð dømdur fyri morð í 2004. Eygleiðarar vænta, at hesin Barghouti verður eftirmaður Mahmud Abbas, tá (um) Abbas leggur frá sær.
Hann situr nú á tígginda árið sum Fatahleiðari í tí 4 ára valskeiði, hann varð valdur til at sita, Bush yngri gav palestinum møguleikan at velja fólkastýri í 2008, og palestinar valdu tvær terrorrørslur at stjórna sær. Síðan tá einki val.
Hungursverkfallið stegaði, tá Ísrael læt skyldfólk vitja fangar oftari og gav teim longri telefontíð. Annars lýkur Ísrael øll altjóða krøv um fongsulsumstøður.
Al Jazeera, arabiska SV-støðin segði, at hungursverkallið byrjaði, tí at leiðarin Marwan Bargouti royndi at gera vart við seg millum palestinar, tí hann ætlar at gerast Al Fatah-leiðari og hevur tørv á almennari umtalu.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Búsetur hevur bygt dagstovnin "Barnahúsið Sellin" á Skála fyri Runavíkar kommunu. Stovnurin varð liðugur í 2010. Búsetur gjørdi alt byggiarbeiðið og hevði undirveitarar til HVS-, el-, málara- og múraraarbeiðið.
Stovnurin er 750 fermetrar og hevur pláss til 60 børn í vøggustovu og barnagarði. Búsetur hevur gjørt prosjektið og tillagað tað eftir ynski frá Runavíkar kommunu.
Búsetur hevur drúgvar royndir at byggja stovnar. Dagstovnurin á Hamrinum og dagstovnurin á Velbastað eru eisini prosjekteraðir og bygdir av Búsetri.
Búsetur hevur eisini bygt Náttúrubarnagarðin Sóljuhjarta í Søldarfirði, sum eisini varð liðugur í 2010. Hesin barnagarðurin er tó, eftir ynski frá Runavíkar Kommunu, ikki fult innrættaður enn.


text:
Barnaverndarstovnar
Sosialu viðurskiftini hjá einum barni ella unglinga og familju teirra kunna av ymsum orsøkum verða somikið trupul, at tørvur er á, at barnið/unglingin verður settur heimanífrá.
Til hesi børn og ung hevur landið serliga tilboðið Bú- og viðgerðarstovnin, har børn og ung kunnu búgva í eitt avmarkað tíðarskeið og fáa sosialpædagogiska viðgerð. Eisini verður tikið mótið børnum/ungum bráðfeingis, eftir áheitan frá barnaverndartænastu.
Tænastan hjá Bú- og viðgerðarstovninum fevnir um:
o Sosialpedagogiska viðgerð og bútilboð
o Bráðfeingis móttøka
Bú- og viðgerðarstovnurin hevur 3 deildir. Tær 3 deildirnar eru Garðsstova, Jekarastova og Nýggjastova. Hendan samdøgursfyriskipan verður rikin sambært §33 í lóg um barnavernd.
Tað eru barnaverndartænasturnar kring landið, sum innskrivað børn og ung á samdøgurðsplássini hjá Bú- og viðgerðarstovninum. Settur er ein Tilvísingarbólkur, sum í hvørjum einstøkum føri ger tilmælið til barnaverndartænastuna um barnið/unglingin er í málbólkinum og nær tilboð verður bjóða. Tað er Høvuðsbarnaverndarnevndin sum tekur endaliga avgerð um eitt barn ella unglingi skal innskrivast á Bú- og viðgerðarstovnin.
Dagført tann 04-09-2013


text:
Orð og lag: Kajfinn Hammer
1. Eg glaður vakni á morgni til ein nýbornan dag,
søt kennist hvíldin eftir svøvnsælu nátt;
hvør spong og liður úthvíldur og eg spenni avstað,
lívið kenst undurfult og gott.
Niðurlag: Mín sál seg frøir í Guði yvir lívið Hann mær gav,
meg lyftir upp um alt tað, sum er smátt.
Frá morgni árla eg takki heilt til sólin fer í kav
og kenni lívið er undurfult og gott.
2. Eg hoyri fuglarnar láta, síggi blómur á ong,
smálomb so lívsglað spæla, hugna sær hátt,
á vágni sjósíl sær kasta, vágin syngur sín song,
lívið kenst undurfult og gott.
3. Og tó at mangt kann mær darva, brekkan tyngja um spor,
skýggj fjala sólina og hválvið gerst grátt,
tú blítt mær heilsar og sigur hesi jaligu orð:
Lívið er undurfult og gott!
4. Av øllum tí, tú mást varða um, er lív títt á fold,
lat tað ei fara uttan ævinlig mál;
skjótt er tað liðið, tú kaldur verður lagdur í mold,
– sig, fyllir tá lívið tína sál?